title: Tappara

text: Kaudeksi 2015–2016 Tappara menetti monta pelaajaa: Olli Palola, Jarkko Malinen, Pekka Jormakka, Josh Green, Antti Erkinjuntti ja aiempien kausien tähtivahti Juha Metsola nimekkäimpinä. Joukkueeseen kuitenkin saapui kovia pelimiehiä kuten Tomi Karhunen, Jani Lajunen, Veli-Matti Savinainen, Nick Plastino ja kesken kauden Juhani Jasu sekä Tuukka Mäntylä. Tappara jatkoi hyvää runkosarjamenestystään ja sijoittui kolmanneksi 110 pisteellä. Puolivälierissä vastaan asettui Rauman Lukko. Tappara ei antanut Lukon vieläkään yllättää vaan kampesi raumalaiset tieltään voitoin 4–1. Välierissä Tappara kohtasi Oulun Kärpät. Sarja päättyi tamperelaisten hyväksi voitoin 4–3. Tappara voitti Oulussa peräti kolmesti, vaikka se teki runkosarjassa siellä vain yhden maalin kahdessa ottelussa. Sarjassa isoimmat otsikot keräsi Patrik Laine, joka iski peräti kuusi maalia. Tappara pääsi finaaleihin neljättä kertaa peräkkäin. Vastaan asettui Helsingin IFK. Tapparan osalta finaalit alkoivat surkeasti. Avausfinaalin se hävisi Helsingissä lukemin 4–0. Tappara onnistui tasoittamaan sarjan Tampereella 2–1-voitolla, mutta IFK voitti kolmannen pelin peräti 6–0. Tappara kuitenkin käänsi sarjan 3–0-kotivoitolla, 1–2-vierasvoitolla ja 2–1-kotivoitolla. Näin Tappara voitti vihdoin Suomenmestaruuden 13 vuoden tauon jälkeen.


title: Tappara

text: Lokakuussa 2016 seura ilmoitti että kaudelle 2017–2018 Jukka Rautakorpi palaa joukkueen valmentajaksi ja Jussi Tapola siirtyy silloin seuran urheilu- ja kehitysjohtajaksi.


title: Tappara

text: Tappara pelasi finaaleissa jo viidettä kertaa peräkkäin kaudella 2016–2017. Finaaleissa se kohtasi kauden yllätysjoukkue KalPan. Tappara aloitti finaalit kotihallistaan runkosarjan voittajana. Ensimmäisessä pelissä KalPa oli Tampereella parempi lukemin 2-3 sekä toisessa pelissä Kuopiossa 3–2. Tappara onnistui tasoittamaan finaalisarjan otteluvoitot 2–2 voittamalla Kalpan Tampereella kolmannessa pelissä 2–1 ja Kuopiossa neljännessä pelissä 2–5. Tamperelaisten voitot eivät jääneet siihen vaan Tappara voitti seuraavan viidennen pelin kotonaan 2–1 sekä heille katkolla olleen kuudennen pelin 1–3. Tappara pääsi juhlimaan toista peräkkäistä mestaruutta torstaina 27.4.2017 Kuopiossa.


title: Tappara

text: Kaudella 2017-2018 Tapparan päävalmentajaksi palasi Jukka Rautakorpi. Tappara menestyi jälleen runkosarjassa ja oli lopulta kolmas, keräten 110 pistettä. Puolivälierissä Tappara kohtasi viime kevään finaalivastustajansa KalPan. Tasainen sarja päättyi Tapparalle voiton 4-2. Semifinaalissa Tappara sai vastaansa TPS:n. Tappara vei semifinaalisarjan puhtaasti voitoin 4-0 ja Tappara pelasi jälleen finaaleissa, nyt jo kuudetta kertaa peräkkäin. Finaaleissa Tappara sai vastaansa Kärpät, jolle Tappara oli aiemmin hävinnyt finaaleissa keväällä 2014 ja 2015. Kärpät johti finaalisarjaa peräti 3-0, mutta Tapparan peli-ilme parantui ja Tappara onnistui kaventamaan voitot 3-2:een. Kuudes peli Tampereella päättyi kuitenkin Kärppien 0-1 voittoon ja mestaruus meni Kärpille voitoin 4-2. Hopea oli Tapparalle 2010-luvun neljäs. Kahdeksalla hopeallaan Tappara on nykymuotoisen SM-liigan eniten finaaleja hävinnyt joukkue.Tappara pelaa kotipelinsä sini-oranssi-valkoisella paidalla, oransseilla housuilla ja tummansinisillä sukilla. Vieraspelinsä Tappara pelaa valko-sini-oranssilla paidalla, oransseilla housuilla ja valkoisilla sukilla. Tappara pelaa kaikki pelinsä sinisillä kypärillä. Tiettyjä vaaleasävytteisiä kotipaitoja käyttäviä vastustajia vastaan Tappara pelaa vieraskentällä kotipeliasussaan.Tappara on jäädyttänyt kuuden entisen pelaajansa numeron.Tappara esitteli 3. helmikuuta 2018 Tappara Hall Of Famen. Seuran kotisivut kertovat, että se on kunniagalleria, johon nimetään tapparalaisen urheilutoiminnan kehitykseen olennaisesti vaikuttaneita henkilöitä. Kriteerinä on myös, että nimetty henkilö on tekemisellään urheilu-, valmennus- tai johtotehtävissä edistänyt merkittävällä tavalla tapparalaisuutta ja seuran mainetta niin kansallisilla kuin kansainvälisilläkin areenoilla. Hall Of Fameen valittuja oli 41, joiden joukossa oli urheilijoita, valmentajia kuin muitakin seuratoimijoita.Tapparan toiminnasta vastaa Tamhockey Oy. Tapparan suurin osakkeenomistaja on Lontoossa asuva yrittäjä ja miljardööri Chaim "Poju" Zabludowicz, joka omistaa vajaan neljäsosan Tamhockeystä. Hänen omistuksensa kulkevat Liechtensteinin veroparatiisissa sijaitsevan "Zabludowicz Trust"  −trusti-omistusjärjestelyn kautta. Seuraavaksi suurimpia omistajia tässä järjestyksessä ovat Peko-konsernin perustaja ja entinen omistaja Erkki Peltonen, hänen poikansa Antti Peltonen, Matkapojat Oy:n hallituksen puheenjohtaja Esko Penttilä, sekä yhtä paljon osakkeita omistavat Pihlajalinna Oy:n liiketoimintajohtaja Sirkka Hagman ja TW-Laskentapalvelut Oy:n toimitusjohtaja Tommy Westerberg. Pääosakkaat muodostavat myös Tapparan hallituksen.Liiga-Tappara Fan Club järjestää jäsenilleen erilaisia etuja ja kannattajamatkoja vieraspeleihin sekä julkaisee jäsenlehteä. Vuonna 2011 jäseniä oli 3 172, mikä teki siitä suurimman faniyhdistyksen selvällä erolla seuraavaan.


title: Tappara

text: Vuonna 2011 perustettiin kannattajaryhmä Sinioranssit, joka tunnetaan myös nimellä SO11. Sen missio on kehittää katsomokulttuuria ja tukea joukkuetta Tapparan otteluissa. Sinioranssien organisoima kannattajajoukko sijoittuu Hakametsän jäähallin C1-kulmauksen seisomakatsomoon.


title: Tappara

text: Tapparan maalilauluna on ollut noin vuodesta 1986 lähtien itävaltalaisen Opus-yhtyeen ”Live is Life”. Sen taustasta on kaksi erilaista tarinaa. Toisen mukaan se olisi omistettu vuonna 1986 kuolleelle Tappara-huoltajalle, jonka valinta kappale olisi ollut. Sen sijaan 1990-luvun puolivälissä kotiin jaetuissa Tappara-lehdissä sanottiin, että sekä Ilves että Tappara aikoivat ottaa ”Live Is Lifen” maalilaulukseen 1980-luvun loppupuolella. Ilves ilmoitti ottavansa sen maalilaulukseen, mikäli kappaletta ei soitettaisi Tapparan elokuisessa harjoitusottelussa Neuvostoliiton maajoukkuetta vastaan. Kahden erän jälkeen Neuvostoliitto johti 9–0, ja tilanteesta huolestuneena ”Live Is Lifea” soitettiin erätauolla, jotta Ilves ei pääsisi ottamaan kappaletta itselleen. Lopulta ottelun lopulla Tappara onnistui maalinteossa. Tästä hetkestä lähtien ”Live Is Life” on ollut Tapparan maalilaulu.


title: Tappara

text: Muita Tapparasta tehtyjä lauluja ovat Juha Vainion ”Tappara on terästä”, Popedan ”Mää ja Tapparan mies”, Jösse Järvenpään ”Tää on Tappara”, Aurinkosirkuksen ”Tappara on”, Cardiantin "Kirves rinnassa" sekä Ilkka Vainion "Tapparasta Tärähtää". Myös entisen Tappara-pelaajan Olli Palolan "Zambonilta Vasemmalle" on Tapparan nimikkobiisi. Keväällä 2016 Mansesteri julkaisi kappaleen "Saravon Pekka", joka kertoo Tappara-ikoni Pekka Saravosta.


title: Tappara

text: Jäähallin äänimiehet vastasivat Tapparan kotiottelujen musiikista kevääseen 2002 asti. Sen jälkeen Tappara palkkasi Ilveksen esimerkkiä seuraten ammatti-DJ:t.


title: Tappara

text: Tapparan kotiotteluiden kuuluttajana toimii Petri Kääriäinen.


title: Mufloni

text: Mufloni on nimitys, jolla kutsutaan villejä lampaita ("Ovis aries") ja kesylampaista villiintyneitä populaatioita. Alkuperäiset villit muflonit ovat argaalin ohella mahdollisia kesyn lampaan esi-isiä. Villejä mufloneita elää vieläkin Lähi-idässä. Suomessa mufloneita on nykyisin istutettuina ainakin seitsemällä rannikon saarella yhteensä noin 150 yksilöä. Mufloni kuuluu onttosarvisiin sorkkaeläimiin.


title: Mufloni

text: Muflonin selkäpuoli on tumman punaruskea ja selässä on tumma selkäjuova. Uroksella on kyljessä yleensä valkoinen satulamainen laikku. Vatsapuoli, raajojen alaosat, peräpeili ja turpa ovat vaaleammat, yleensä harmaanruskeat tai valkoiset. Turkki on yleensä kesällä lyhyt ja punertava, talvella taas paksumpi ja väriltään tummanharmaa tai mustanruskea. Turkki on tiheä, sileä- ja lyhytkarvainen, eikä muistuta kesylampaan villaa. Uroksilla on kaulan alapuolella parta. Ruumiin pituus on 110–130 cm, hartiakorkeus 65–75 cm ja paino 25–50 kg. Hännän pituus on 4–10 cm. Naaraat ovat pienempiä ja usein vaaleampia kuin urokset, ja ne painavat enintään 35 kg. Uroksilla on aina sarvet, naaraat voivat olla sarvellisia tai nupoja. Uroksen sarvet ovat paksut, 50–80 cm pitkät ja sivuille kaartuvat. Toisin kuin hirvieläinten, muflonin ja muiden onttosarvisten sarvet eivät putoa, vaan kasvavat jatkuvasti. Sarviin tulee joka vuosi uusi rengas, minkä perusteella uroksen ikä voidaan päätellä. Vanhojen pässien sarvet voivat painaa jopa viisi kilogrammaa. Sarvet ovat metsästäjien keskuudessa arvostettuja trofeita.


title: Mufloni

text: Mufloni ääntelee samalla tavoin määkimällä kuin lammas. Sen varoitusääni muistuttaa pidäteltyä aivastusta.


title: Mufloni

text: Muflonin sorkanjäljet muistuttavat lampaan jälkiä, mutta ovat leveämmät ja niissä ovat kynnet enemmän harallaan. Pässin jälki on noin 5,5 cm pitkä ja 4,4 cm leveä, naaraan jäljet ovat hieman pienemmät. Mufloni liikkuu rauhallisesti kulkiessaan käyden tai ravaten ja paetessaan laukaten tai hyppien. Sen askelväli on lyhyt ja askelleveys pitkä. Pelästyessään se voi hypätä jopa 2,5 metrin korkeuteen.


title: Mufloni

text: Muflonin ulosteet ovat noin senttimetrin pituisia, kulmikkaita papanoita, jotka yleensä liimautuvat yhtenäiseksi paakuksi tai pötköksi.


title: Mufloni

text: Mufloni on kotoisin Lounais-Aasiasta, mistä domestikoitunutta lammasta siirrettiin jo neoliittisella kaudella Välimeren saarille Korsikaan ja Sardiniaan. Saarille tuodut lampaat villiintyivät ja kotiutuivat näiden saarten vuoristoisiin sisäosiin, missä kehittyi muutamien tuhansien vuosien aikana eurooppalainen mufloni eli sardinianmufloni. Näillä kahdella Välimeren saarella elävät muflonit ovat jo pitkään olleet harvinaisia. Niitä on kuitenkin istutettu Manner-Eurooppaan jo 1700-luvulta lähtien, ja esimerkiksi Saksassa, Tšekissä, Slovakiassa, Etelä-Ranskassa ja Espanjassa ne ovat nykyään varsin yleisiä. Manner-Euroopan kannaksi arvioidaan noin 20 000 yksilöä, mikä on moninkertaisesti suurempi kuin Korsikassa ja Sardiniassa jäljellä olevan alkuperäisen kannan koko. Mufloneita on siirretty myös Euroopan ulkopuolelle Yhdysvaltoihin, Havaijille ja Uuteen-Seelantiin.


title: Mufloni

text: Erilaisia muflonin sukuisia ja toisinaan myös mufloneiksi kutsuttavia villilampaita elää Kyproksella ja Länsi-Aasian Armeniassa, Etelä-Azerbaidžanissa, Pohjois-Irakissa, Länsi-Iranissa ja Turkissa.


title: Mufloni

text: Ragnar Kreuger istutti Suomen ensimmäiset muflonit vuonna 1939 Inkoon Hättön saareen Korkeasaaren eläintarhasta, jonne ne oli tuotu Tanskasta. Vuonna 1949 kolme muflonia vietiin Hättöstä Luvian edustalle Säpin saareen. Säpin kantaa on myöhemmin täydennetty muutamilla Korkeasaaresta ja Ähtärin eläinpuistosta tuoduilla yksilöillä. Säpin ja Hätön kesken on myös vaihdettu pari eläintä kantojen perimän vahvistamiseksi. Mufloneita esiintyy edelleen kummallakin saarella muutamia kymmeniä yksilöitä: talvella 2009 Hättössä oli 25 ja Säpissä 60 muflonia. Nykyään kummankin saaren muflonit ovat miltei luonnonvaraisia, mutta talvisin niitä joudutaan ruokkimaan, koska ne pyrkivät lumiseenkin aikaan syömään vain maassa kasvavaa ruohoa.


title: Mufloni

text: Nauvon Högsarin saarelle tuotiin 1980-luvulla seitsemän muflonia ja kolme muflonin ja maatiaislampaan risteymää, ja vuonna 2005 vielä kaksi muflonia. Sekarotuiset yksilöt poikkeavat ulkonäöltään aidoista mufloneista. Osa eläimistä on uinut istutuspaikaltaan Högsarin naapurisaariin Anisoriin, Bränskäriin ja Ängholmiin. 2000-luvun alussa Högsarista siirrettiin kaksi yksilöä Nauvon Lillandetin pohjoispuolella olevaan Svartö-nimiseen saareen, jossa ne ovat lisääntyneet onnistuneesti. Näillä Paraisten viidellä saarella eli vuonna 2009 kaikkiaan noin 70 yksilöä.


title: Mufloni

text: Mufloni kuuluu Suomessa metsästyslaissa mainittaviin riistaeläimiin. Sen metsästysaika on 1.9.– 31.1. Suomessa on metsästetty keskimäärin 40 yksilöä vuosittain.


title: Mufloni

text: Mufloni elää ylänköjen ja vuoristojen pensaikkomaastossa ja metsissä. Se välttää aukeaa maastoa, mutta voivat varsinkin keväisin käydä laiduntamassa pelloilla ja niityillä. Alkuperäiset Sardinian ja Korsikan muflonit suosivat kallioista vuoristomaastoa, mutta Keski-Euroopassa elävät yksilöt sen sijaan viihtyvät loivapiirteisemmässä, kivisessä ja kuivassa ympäristössä. Ne sopeutuvat helposti muunlaiseenkin ympäristöön.


title: Mufloni

text: Muflonit ovat lampaiden tavoin laumaeläimiä. Uuhet ja karitsat elävät ympäri vuoden samassa laumassa, jota johtaa yksi vanha uuhi. Syksyn ja alkutalven kiima-ajaksi uroksetkin lyöttäytyvät näihin naaraslaumoihin. Alkuperäiset Välimeren muflonit ovat liikkeellä hämärän aikaan ja kulkevat usein samoja, kapeita polkuja pitkin. Suomessa eläinten on havaittu liikkuvan myös päivisin.


title: Mufloni

text: Muflonit eivät ole petoeläimille ja metsästäjille helppoa saalista, sillä ne ovat arkoja ja niiden kuulo- ja hajuaisti ovat hyvin tarkat. Suomessa elävien muflonien luontaisia saalistajia ovat vain kotkat ja ketut. Irrallaan kulkevat koirat voivat olla uhka mufloneille.


title: Mufloni

text: Mufloni syö pääasiassa maassa kasvavia ruohoja ja heiniä. Pienemmissä määrin se hyödyntää myös puiden ja pensaiden oksia, marjoja, sammalia ja jäkälää. Jos ravinnosta on talvella pulaa, muflonit voivat aiheuttaa puustolle vahinkoa oksien ja kuoren kaluamisellaan. Kuorintajäljet eroavat hirvieläinten jyrsimistä siten, että hampaiden jäljet ovat rungolla vaakasuorassa tai vinossa kulmassa. Muflonit voivat olla haitallisia myös ruokaillessaan puutarhoissa.


title: Mufloni

text: Muflonien kiima-aika on Etelä-Euroopassa lokakuusta joulukuun puoliväliin, Suomessa marras-joulukuussa. Synnytys tapahtuu keväällä huhti-toukokuussa, viiden kuukauden kantoajan jälkeen. Karitsoja on kerrallaan yleensä yksi, harvemmin kaksi.


title: Mufloni

text: Mufloni voi elää 15–20-vuotiaaksi.


title: Mufloni

text: Muflonin ja sen sukulaisten tieteellistä asemaa on tutkittu paljon, mutta ryhmään kuuluvien lajien ja alalajien määrästä ja nimistä ei olla yksimielisiä. Nykyisin lampaiden sukuun ("Ovis") katsotaan useimmin kuuluvan viisi lajia: argaali ("Ovis ammon"), kesylammas / mufloni ("Ovis aries", synonyymi "Ovis orientalis"), paksusarvilammas eli amerikanlammas ("Ovis canadensis"), ohutsarvilammas eli dallinlammas eli alaskanlammas ("Ovis dalli") ja lumilammas eli siperianlammas ("Ovis nivicola"). Ennen omana lajinaan ja kesylampaan yhtenä esi-isänä pidetty uriaali eli persianlammas (aik. "O. vignei", nyk. "O. aries vignei") luokitellaan nykyään samaan lajiin kuin kesylammas ja mufloni. Muflonin uskottiin aiemmin olevan kesylampaan esi-isä, mutta nykyään lampaan arvellaan polveutuvan pikemminkin aasialaisesta argaalista. Pidetään myös mahdollisena, että eri alueilla kesytetyt lampaat polveutuvat eri kantalajeista. Useimmat mufloneiksi kutsutut populaatiot ovatkin itse asiassa villiintyneiden kesylampaiden jälkeläisiä.


title: Mufloni

text: Eurooppalaista muflonia eli sardinianmuflonia pidetään nykyään lampaan yhtenä alalajina "Ovis aries musimon". Laajemmassa merkityksessä nimitys ”mufloni” () voi tarkoittaa myös koko "Ovis aries" -lajia.


title: Satelliittilaajakaista

text: Satelliittilaajakaista tarkoittaa tietoliikennesatelliittien kautta luotua internetyhteyttä.


title: Satelliittilaajakaista

text: Satelliittiyhteyksien viive on hyvin pitkä verrattuna maanpäällisiin yhteyksiin ja se vaihtelee ja yhteys voi katkeilla. Tämä johtuu siitä, että järjestelmien käyttämät tietoliikennesatelliitit lentävät 36000 km maan pinnan yläpuolella ekvaattorin tasossa. Tavallisen vastaanottoaseman mahdollinen lähetysnopeus on paljon pienempi kuin vastaanottonopeus. Lisäksi virheiden todennäköisyys on suurempi.


title: Satelliittilaajakaista

text: Geosynkronisilla eli paikallaan pysyvillä satelliiteilla viive on suuri johtuen pitkästä matkasta, LEO-satelliiteilla viive on pienempi mutta silti häiritsevän pitkä. Jotta kanavakapasiteetti tulisi hyödynnettyä riittävästi joudutaan TCP-protokollan ikkunakokoa ja aikaleiman käsittelyä muuttamaan. Viive voi vaihdella hyvin paljon, varsinkin LEO-satelliiteilla. Tämän vuoksi oikeiden parametrien asettaminen on hankalaa.


title: Satelliittilaajakaista

text: Useimmat TCP-toteutukset joutuvat lähettämään uudelleen kaikki paketit, jotka on lähetetty virheellisen paketin jälkeen. Tämän vuoksi kadonneesta kuittauspaketista seuraa aikakatkaisun mittainen lähetyksen toisto. Suuri viive ja epäluotettava siirtotie on tavalliselle TCP:lle hyvin huono.


title: Satelliittilaajakaista

text: Yksisuuntainen Internet-yhteys, jossa käytetään maan päällistä paluukanavaa. Paluukanavana voidaan käyttää modeemia tai esimerkiksi GPRS–puhelinta.


title: Satelliittilaajakaista

text: Kaksisuuntaisessa Internet-yhteydessä paluukanava lähetetään suoraan takaisin satelliitille, jonka vuoksi käyttäjän ei tarvitse olla kytkeytyneenä maanpäällisiin verkkoihin. Signaalin kanavointi riippuu palveluntarjoajasta. Yleisimmin käytetyt kanavointimenetelmät ovat:


title: Satelliittilaajakaista

text: Liittymä on saatavilla aina 2 Mbit/s nopeuksiin saakka (kotikuluttajille suunnatuissa palveluissa).


title: Satelliittilaajakaista

text: Internet-palveluntarjoajien käyttämä välityspalvelin puskuroi TCP-liikenteen ja lähettää TCP ACK viestin alkuperäiselle palvelimelle. Välityspalvelin huolehtii virheellisten pakettien lähettämisestä asiakkaalle.


title: Satelliittilaajakaista

text: Jotkut välityspalvelimet voivat käyttää TCP–protokollan sijasta omaa UDP–protokollaa, jolloin TCP-ikkunan koko voidaan pitää korkeana. Tämä soveltuu paremmin korkean latenssin satelliittiyhteyksiin.


title: Satelliittilaajakaista

text: Esimerkiksi Asiakas lataa videotiedostoa palvelimelta. Palvelimen lähettämät paketit kulkevat Internet –palveluntarjoajan välityspalvelimen läpi, jossa välityspalvelin vaihtaa TCP-paketit UDP-protokollaan ja vastaa videopalvelimelle viestin vastaanottamisesta. Välityspalvelin lähettää nyt UDP paketteina videotiedoston sisällön asiakkaalle, säilyttäen maksimaalisen kaistanleveyden. Jos tiedonsiirrossa tapahtuu virhe, palveluntarjoajan välityspalvelin huolehtii pakettien uudelleenlähetyksestä.


title: Signaalitiedustelu

text: Signaalitiedustelu (usein lyhennetty SIGINT < engl. "signals intelligence") on tiedustelua, joka on tehty sieppaamalla signaaleja. Tämä voi tapahtua ihmistenvälisestä viestinnästä (engl. "communications intelligence" lyh. COMINT) tai sähköisestä tiedonvälityksestä, jota ei suoraan käytetä viestintään (engl. "electronic intelligence" lyh. ELINT).


title: Signaalitiedustelu

text: Signaalitiedustelussa käytetään usein kryptoanalyysia viestien lukemiseen, koska arkaluonteiset tiedot ovat usein salattuja. Signaalitiedustelussa voidaan myös käyttää tietoliikenneanalyysiä saamaan tietoa siitä, kuka lähettää viestejä kenelle ja missä määrin.


title: Signaalitiedustelu

text: Salattujen viestien sieppaaminen ja niissä olevan tiedon saaminen ei varmaan tullut kaukana kirjoituksen keksimisen perässä. Caesarin salakirjoitus on esimerkki yksinkertaisesta salausmenetelmästä.


title: Signaalitiedustelu

text: Elektronista sieppaamista ilmaantui jo 1900-luvulla Buurisotien aikoina. Buurit olivat silloin saaneet haltuunsa brittien käyttämiä radioita. He eivät tarvinneet mitään erikoista signaalien tulkitsemiseen, koska britit olivat ainoita, jotka lähettivät radiosignaaleja niihin aikoihin.


title: Signaalitiedustelu

text: Yhdysvaltain puolustusministeriö on määritellyt "signaalitiedustelun" ja "signaalitiedustelutiedon" seuraavasti:


title: Signaalitiedustelu

text: Signaalitiedustelulla on monta alaluokkaa. Kaksi pääluokkaa ovat viesti- tai kuuntelutiedustelu (COMINT) ja muu sähköinen tiedustelu kuin viestitiedustelu (ELINT).


title: Signaalitiedustelu

text: Signaalitiedustelun luokkia ovat:


title: Signaalitiedustelu

text: COMINT (engl. "Communications Intelligence") on signaalitiedustelun alaluokka, jonka tehtävänä on viesti- tai kuuntelutiedustelun kautta siepattujen tiedustelutietojen käsittely. On huomattava, että SIGINT:istä puhuttaessa tarkoitetaan usein COMINT:ia ja tämä voi aiheuttaa sekaannusta laajemmista tiedusteluluokista puhuttaessa. Yhdysvaltain puolustushaarakomentajien neuvosto määrittelee sen "teknisenä tietona ja tiedustelutietona, joka on peräisin ulkomaisesta viestinnästä ja on muiden kuin tarkoitettujen vastaanottajien saamaa."


title: Signaalitiedustelu

text: COMINT, joka määritellään ihmistenväliseksi viestinnäksi, paljastaa yhden tai useamman seuraavista:


title: Signaalitiedustelu

text: ELINT (engl. "Electronic Intelligence") viittaa sähköisten tunnistimien kautta tehtyyn tiedusteluun. Sen päätehtävä on muu sähköinen tiedustelu kuin viestitiedustelu. Yhdysvaltain puolustushaarakomentajien neuvosto määrittelee sen "teknisenä ja paikannuksellisena tiedustelutietona, joka on saatu ulkomaisesta sähkömagneettisesta säteilystä, joka ei ole tarkoitettu viestintään ja joka on peräisin muusta kuin ydinräjähdyksestä tai radioaktiivisesta lähteestä."


title: Signaalitiedustelu

text: Signaalin tunnistusta harjoitetaan analysoimalla tietyn signaalin kerättyjä parametreja ja joko löytämällä sille vastaavat tunnetut kriteerit tai tallentamalla sen mahdollisesti uutena lähetintyyppinä. ELINT -tietokannat ovat usein hyvin salaisiksi luokiteltuja ja niitä suojellaan vastaavasti.


title: Signaalitiedustelu

text: Kerätty data on yleensä vastustajan puolustusverkoston sähköisestä infrastruktuurista. Tähän kuuluu muun muassa tutkat, ilmatorjuntaohjusjärjestelmät ja lentokoneet. ELINT:iä voidaan käyttää laivojen ja lentokoneiden tunnistukseen niiden käyttämiä tutkia ja muita sähkömagneettisia säteilylähteitä hyväksi käyttäen. Komentajien on siksi harkittava ovatko he käyttämättä tutkia (radiohiljaisuus), käyttävätkö he niitä ajoittain tai käyttävätkö he niitä olettaen, että he voivat väistää puolustuksia. ELINT:iä voidaan kerätä vastustajan aluetta lähellä olevista maa-asemista, rannikkoa lähellä olevista laivoista, ilmatilaa lähellä olevista lentokoneista tai satelliiteista.


title: Signaalitiedustelu

text: Suomessa Pääesikunnan alaisuudessa toimiva, vuonna 2014 perustettu Puolustusvoimien tiedustelulaitos (PVTIEDL) harjoittaa signaalitiedustelua. Ennen tiedustelulaitoksen perustamista signaalitiedustelua harjoitti Ilmavoimiin kuulunut Viestikoelaitos.


title: Signaalitiedustelu

text: UKUSA-yhteisöön kuuluvat signaalitiedustelupalvelut ovat:


title: Signaalitiedustelu

text: NSA:n johdolla ylläpidetään myös maailmanlaajuista ECHELON-verkostoa, jonka avulla se saa tietoja kaikkialta maailmasta ystävällismielisten maiden avustuksella.


title: Kuvanpakkaus

text: Kuvanpakkaus on kuvan pienentämistä eli pakkaamista tietoliikennettä ja tietokoneelle tallentamista varten. Yleensä kuvanpakkaus on häviöllinen eli ihmiselle näkymättömät osat kuvasta poistetaan.


title: Kuvanpakkaus

text:
Ihmissilmän puutteellista havainnointikykyä käytetään hyväksi DCT-menetelmässä "(Discrete Cosine Transform)" eli diskreetissä kosinimuunnoksessa.
Diskreetti kosinimuunnos on häviöllinen algoritmi, jonka avulla kuvasta voidaan karsia ylimääräistä informaatiota. Videokuvaa pakattaessa käytetään kaksiulotteista muunnosta, joissa muuttujina ovat korkeus- ja leveyskoordinaatit. Kullekin 8*8 pikselin perusyksikölle lasketaan DCT-kertoimet ja kuvalohko esitetään näistä kertoimista koostuvana matriisina. Koska ihmissilmä ei erota tarkasti pieniä värin muutoksia, voidaan eri kuvalohkoja koodata samalla väriarvolla ja korvata kertoimia keskiarvoilla. Menetelmää käytetään lähes kaikissa häviöllisissä kuvanpakkausmenetelmissä kuten JPEG, MJPEG, DV ja MPEG. Lopuksi kertoimet järjestellään sopivaan järjestykseen häviötöntä pakkausta, esimerkiksi Huffmanin koodausta varten.


title: Loki (jumala)

text: Loki (tai Loke, Lodur, Lodu, Lopt) on skandinaavisessa mytologiassa aasoihin kuuluva jättiläissukuinen jumala. Hän on huurretursas Farbautin ja jättiläisnainen Laufeyn poika, joka kutsuttiin asumaan Asgårdiin hänen ystävystyttyään pääjumala Odinin kanssa.


title: Loki (jumala)

text: Loki on aasojen keskuudessa suosittu, vaikkakin ristiriitainen hahmo: hän on oikukas, häikäilemätön ja epäluotettava, mutta myös komea, hurmaava, nopeaälyinen ja sanavalmis.


title: Loki (jumala)

text: Loki pystyy muuttamaan muotonsa melkein miksi tahansa. Hänellä on siivekkäät kengät, joilla hän voi juosta vedessä ja ilmassa.


title: Loki (jumala)

text: Loki mainitaan skandinaavisessa mytologiassa useita kertoja, sillä hän on usein tapahtumien keskipisteessä ja seikkailee Thorin, Odinin tai jonkin muun jumalan kanssa. Lokin villit seikkailut saattavat aasat usein pulaan, mutta Loki selviytyy pulasta aina oveluutensa ansiosta. Loki on jumalien keppostelija ja viihdyttäjä, mutta hänen keppostelunsa muuttuu ajan myötä aina vain pahantahtoisemmaksi. Erään kerran Loki leikkasi Thorin vaimon Sivin hiukset, mutta huolehti kuitenkin siitä, että kääpiöt valmistavat tälle uudet kultaiset hiukset.


title: Loki (jumala)

text: Lokin vaimo on Sigyn, ja heillä on poika Narfi. "Proosa-Eddassa" myös Vália kutsutaan Lokin pojaksi mutta vain kerran, kun taas häntä kutsutaan kaksi kertaa Odinin pojaksi. Lokin rakastajatar on jättiläisnainen Angrboda, jonka kanssa hänellä on hirviömäiset lapset Hel, Fenrir ja Jörmungandr. Loki korostaa myös itse sitä, että hänellä on Asgårdissa monia muitakin rakastajattaria. Hän on itse synnyttänyt Odinin hevosen Sleipnirin (ollessaan muuttuneena tammaksi) sekä kaikki maailman noidat.


title: Loki (jumala)

text: Lokin pimeät puolet tulevat ajan myötä yhä näkyvämmiksi, ja eräänä päivänä hän huijaa sokean Hörnerin surmaamaan Balderin. Sen seurauksena jumalat karkottavat hänet ja sitten vangitsevat ja kahlitsevat hänet kolmeen suureen kiveen, ja asettavat tämän pään päälle käpristyneen käärmeen joka sylkee tasaisin väliajoin Lokin silmiin myrkkyä. Siellä Loki on maailmanloppuun Ragnarökiin saakka, jolloin hänestä tulee pahan sotavoimien päällikkö. Loki ja Heimdall surmaavat taistelussa toisensa.


title: Loki (jumala)

text: Richard Wagner käytti Lokia hahmona "Reininkulta" oopperassaan nimellä Loge. Loge mainitaan nimeltä myös Wagnerin kahdessa muussa oopperassa.


title: Amorphis

text: Amorphis on suomalainen metalliyhtye, jonka musiikissa on lähes kaikilla albumeilla vaikutteita suomalaisesta mytologiasta. "Kalevala"- ja "Kanteletar"-aiheisia kappaleita raskaalla soundilla esittävä Amorphis on saavuttanut mainetta ulkomaillakin.


title: Amorphis

text: Yhtyeen musiikki on vaihdellut death metalista progressiiviseen metalliin, mutta pääasiassa Amorphis esittää raskaammankin antinsa melko melodisesti, ja laulutyyli vaihtelee puhtaasta ”murinaan”. Vaikka Amorphiksen tyyli on vaihdellut vuosien varrella, yhtye on lähes aina ollut tunnistettavissa melodisista riffeistään. Uudemman Amorpiksen kappaleet ovat lähes aina keskitempoisia tai hitaita, mutta kahdella ensimmäisellä levyllä kappaleissa on huomattavasti enemmän nopeampia death metal-osuuksia.


title: Amorphis

text: Yhtyeen nimi tulee englannin kielen sanasta "amorphous", joka tarkoittaa "amorfista".


title: Amorphis

text:
Amorphiksen perustivat syksyllä 1990 kitaristi Esa Holopainen ja rumpali Jan Rechberger. Holopainen oli tutustunut death metaliin kasettitreidauksen kautta ja halusi ryhtyä itsekin soittamaan samanlaista musiikkia. Pian yhtye täydentyi laulaja Tomi Koivusaarella ja basisti Olli-Pekka Laineella. Koivusaari toimi aluksi vain laulajana ennen kuin ryhtyi myös kitaristiksi. Laulajan paikkaa tarjottiin Koivusaaren entisen yhtyeen Abhorrencen Jukka Kolehmaiselle, mutta hän kieltäytyi. Yhtye levytti vuonna 1991 demon nimeltä "Disment of Soul", joka päätyi yhdysvaltalaiselle Relapse Records -metallilevy-yhtiölle. Relapse piti kuulemastaan, ja koska he olivat pitäneet myös Abhorrencesta, he vakuuttuivat nuorten muusikoiden lahjakkuudesta ja tarjosivat Amorphikselle pitkäaikaista levytyssopimusta.Nikula s. 84 Siihen mennessä yhtiö oli julkaissut vain seitsemäntuumaisia singlejä, ja sellaisen Amorphiskin julkaisi ennen kuin heidän ensimmäinen kokopitkä albuminsa "The Karelian Isthmus" saatiin ulos vuonna 1992. Siihen mennessä yhtye oli jo kyllästynyt perinteiseen death metaliin, ja he toivat musiikkiinsa doom metal -vaikutteita ja folk-tyylisiä melodioita. Albumi oli tyyliltään raskas ja jopa hieman nuhruinen, sillä Amorphiksen myöhemmin löytämä kokeileva ote ja äänimaailma puuttuivat vielä tuolloin. Sanoituksiltaan albumi käsitteli pääosin kelttimytologian näkökulmasta katsottua sotahistoriaa. Kappaleessa ”The Pilgrimage” käsiteltiin myös death metalille tyypillistä okkultismiteemaa. Vuonna 1993 julkaistiin "Privilege of Evil" -minialbumi, joka oli tosin nauhoitettu jo vuonna 1991.
Yhtyeen toisella albumilla "Tales from the Thousand Lakes" musiikkityyli muuttui hieman doom metal -painotteisemmaksi, ja kappaleet perustuivat Kalevalaan. Melodiset elementit voimistuivat, kun Kasper Mårtenson aloitti kosketinsoittajana ja silloin Kyyriassa laulanut Ville Tuomi vieraili esittämässä albumille puhtaita lauluosuuksia. Yhtye sai innoituksen puhtaan laulun käyttöön Paradise Lostilta. Kitaristi Esa Holopainen ei kuitenkaan halunnut luopua murinalaulusta kokonaan melodisuuden lisääntymisestä huolimatta, koska ei halunnut pettää Amorphiksen faneja.


title: Amorphis

text: Albumin suosio yllätti jopa Amorphiksen jäsenet. Kansainvälisesti lähes 250 000 kappaleen myyntiin (vuoteen 2002 asti) yltänyttä "Tales from the Thousand Lakesia" pidetäänkin yleisesti suomalaisen raskaan metallin klassikkolevynä, ja suuri menestys teki Amorphiksesta aikanaan kansainvälisesti menestyneimmän suomalaisyhtyeen. Albumin tiimoilta Amorphis pääsi ensimmäistä kertaa soittamaan keikkoja ulkomailla: yhtye teki kiertueita muun muassa Paradise Lostin, Tiamatin ja Entombedin kanssa. Vuonna 1995 Amorphis julkaisi "Black Winter Day" -nimeä kantavan minialbumin, joka sisälsi "Tales from the Thousand Lakesilta" ylijääneitä kappaleita.


title: Amorphis

text: Amorphiksen suosio kasvoi toisen levyn jälkeen, ja seuraavalla vuonna 1996 ilmestyneellä "Elegyllä" mukaan liittyi Koivusaaren rinnalle vakituiseksi laulajaksi Pasi Koskinen. Kosketinsoittaja Kasper Mårtenson jätti yhtyeen keskittyäkseen opiskeluihinsa, ja Kim Rantala valittiin hänen korvaajakseen. Rumpali Jan Rechbergerin tilalle tuli Stonesta tuttu Pekka Kasari. "Elegyllä" Amorphis karsi ensimmäisten albumien doom metal -vivahteet pois, ja tyyli alkoi hiljalleen muuttua kohti myöhempää, progressiivista Amorphista, vaikkakin death metal -elementit olivat yhä vahvasti esillä murinalaulun muodossa. Murrosta kuvaa hyvin se, että albumilla on kaksi versiota ”My Kantele” -kappaleesta, toinen särökitaroilla ja molempien laulajien laulamana ja toinen kevyempänä versiona Koskisen puhtaalla laululla. "Elegyn" sanoitukset perustuvat "Kantelettaren" runoihin. "Elegy" oli yksi ensimmäisistä suomalaisista progressiivisista metallilevyistä, ja sitä pidetäänkin suomalaisen progressiivisen metallin klassikkolevynä. Kesään 1997 mennessä albumia oltiin myyty jo yli 130 000 kappaletta. Myöhemmin vuonna 1997 Amorphis julkaisi "My Kantele" -minialbumin, jossa oli nimikappaleen lisäksi neljä aiemmin julkaisematonta kappaletta.


title: Amorphis

text: Vuonna 1999 Amorphis julkaisi neljännen täyspitkän albuminsa, "Tuonelan", jolla tyyli muuttui radikaalisti ja kosketinsoittajaksi vaihtui Santeri Kallio, jolle oli tarjottu paikkaa yhtyeessä jo vuonna 1994. Mukana on vahvoja Kingston Wall -vaikutteita, Sakari Kukon soittamat saksofoni ja huilu sekä kitaristi Tomi Koivusaaren soittama sitar. Holopaisen näkemykset olivat muuttuneet, sillä albumilla murinalaulua kuultiin ainoastaan kappaleessa ”Greed” death metalin jäädessä muutenkin taka-alalle. "Tuonelalla" Amorphis luopui myös Kalevalaan ja Kantelettareen perustuneista sanoituksista, sillä yhtye oli kyllästynyt niihin. Vuonna 2000 basisti Olli-Pekka Laine erosi yhtyeestä, koska ei ollut tyytyväinen suuntaan, johon Amorphiksen musiikki oli menossa. Hänen tilalleen tuli Niclas Etelävuori.


title: Amorphis

text: Viides Amorphiksen albumi ilmestyi vuonna 2001. Se oli vieläkin kokeilevampi, jazzista vaikutteita ottanut "Am Universum", jonka jälkeen rumpali Pekka Kasari jätti yhtyeen perhesyiden vuoksi ja Jan Rechberger palasi yhtyeeseen. Tätä seurannut, vuonna 2003 ilmestynyt, "Far from the Sun" jäi viimeiseksi "Elegyltä" asti mukana olleelle Pasi Koskiselle. Koskisen motivaation puute ja halu keskittyä omiin projekteihinsa johtivat yhteispäätökseen teiden erkanemisesta kesän 2004 festivaalikiertueen jälkeen. Amorphiksen jäsenet ovat myöhemmin kertoneet olevansa tyytymättömiä "Far from the Suniin".


title: Amorphis

text: Vuonna 2006 julkaistiin yhtyeen seitsemäs täyspitkä albumi "Eclipse", joka on ensimmäinen albumi yhdessä uuden laulajan Tomi Joutsenen kanssa. Albumi aloitti uuden aikakauden yhtyeelle. Samalla Amorphis palasi takaisin Kalevala-aiheisiin sanoituksiin – "Eclipsen" sanoitukset perustuvat Paavo Haavikon Kullervon tarinaan. Albumin musiikissa on kuultavissa piirteitä lähes kaikilta Amorphiksen aiemmilta tuotoksilta: mukana on murinavokaaleilla laulettua metallia, mutta myös kokeilevaa ja progressiivista soitinten äänimaailmaa.


title: Amorphis

text: Vuonna 2007 julkaistiin "Silent Waters" -albumi, joka on tyyliltään samanlainen kuin "Eclipse". Albumi perustui Pekka Kainulaisen runoihin Lemminkäisestä.


title: Amorphis

text: Amorphiksen yhdeksäs studioalbumi "Skyforger" julkaistiin toukokuussa 2009, ja se on tyyliltään samankaltainen kuin kaksi edellistä albumia. Näillä albumeilla Amorphiksella on ensimmäistä kertaa historiansa aikana ollut täysin sama kokoonpano useammalla kuin yhdellä albumilla peräkkäin. "Skyforger" myös palkittiin vuoden metallialbumina Emma-gaalassa vuonna 2010. "Skyforger" kertoo Ilmarisen tarinan.


title: Amorphis

text: Amorphis julkaisi heinäkuussa 2010 "Forging the Land of Thousand Lakes" -DVD:n 20-vuotisjuhlavuotensa kunniaksi. DVD sisältää kaksi live-esiintymistä ja "Tales from the 20 Years" -dokumentin. Syyskuussa 2010 Amorphis julkaisi myös "Magic & Mayhem – Tales from the Early Years" -kokoelma-albumin, joka sisältää uudelleennauhoitettuja versioita yhtyeen kolmen ensimmäisen albumin kappaleista. Kokoelman myötä Amorphis teki Suomessa kiertueen, jolla se soitti vain kyseisten albumien kappaleita. Esiintymisissä oli mukana myös Amorphiksen entisiä jäseniä.


title: Amorphis

text: Amorphis julkaisi toukokuussa 2011 albumin "The Beginning of Times", joka kävi Suomen virallisella listalla sijalla yksi. Albumin kappaleissa pääroolissa on Väinämöinen. Sanoitukset on tehnyt Pekka Kainulainen.


title: Amorphis

text: Vuoden 2013 huhtikuussa julkaistiin "Circle", joka sekin ylsi virallisen listan ykkössijalle. "Circle" on Amorphiksen ensimmäinen levy sitten "Far from the Sunin" joka ei perustu Kalevalaan. Levyn sanoitukset ovat edelleen Pekka Kainulaisen käsialaa. Levy voitti Metal Hammer -lehden vuoden parhaan albumin palkinnon.


title: Amorphis

text: Syyskuussa 2015 ilmestyi levy "Under the Red Cloud", joka nousi toiseksi virallisella listalla. Yhtye julkaisi myös live-albumin "An Evening with Friends at Huvila", joka on taltioitu Helsingin juhlaviikoilla.


title: Amorphis

text: Huhtikuussa 2017 Niclas Etelävuori ilmoitti jättävänsä yhtyeen, syynä erimielisyydet managerin kanssa. Etelävuori kertoi että hän on valmis palaamaan takaisin, jos tilanne muuttuu. Amorphiksen jo sovitut keikat otti hoitaakseen yhtyeen alkuperäinen basisti Olli-Pekka Laine. Kitaristi Tomi Koivusaari otti asiaan kantaa Soundi-lehdessä ja totesi, että bändin jäsenten ja Etelävuoren välit ovat kunnossa. Muu yhtye ei nähnyt manageri Jouni Markkasen työskentelyssä moitteen sijaa. Koivusaaren mukaan kyse on Etelävuoren ja Markkasen henkilökemioista. Koivusaari katsoi että Etelävuoren ratkaisu on hänen oma päätöksensä, sillä bändiä koskevissa asioissa toimii demokratia: ”Asiat pyritään ratkaisemaan keskustelemalla ja tarvittaessa enemmistön mielipiteellä, ei "my way or the highway" -taktiikalla."


title: Amorphis

text: Levy "Queen of Time" on julkaistu toukokuussa 2018. Levyllä soittaa edelleen yhtyeen basistina jatkava Olli-Pekka Laine. Levyn tuottajana on "Under the Red Cloudinkin" tuottanut Jens Bogren, jonka käsialaa on levyllä kuultavat orkestraatiot. Syksyllä 2018 yhtye kiertää Yhdysvalloissa yhdessä Dark Tranquillityn, Moonspellin ja Ominium Gatherumin kanssa. Yhdysvaltain kiertueen jälkeen Amorphis kiertää kotimaassa 11 paikkakunnalla. Suomen kiertue toteutetaan yhdessä useamman yhtyeen kanssa ja mukana on muun muassa Children of Bodom, Stratovarius, Lost Society sekä Turmion Kätilöt.


title: Länsi-Ukraina

text: Länsi-Ukraina voidaan määritellä siksi osaksi Ukrainaa, joka ennen Puolan jakoja kuului Puola-Liettuan vaikutuspiiriin tai Itävalta-Unkariin. Kulttuurisesti ja poliittisesti Länsi-Ukrainassa näkyvät läntiset vaikutteet esimerkiksi Puolasta, mistä on seurannut jännitystä venäläisemmän Itä-Ukrainan ja Venäjän kanssa. Länsi-Ukrainaan kuuluvat historiallisista alueista Itä-Galitsia, Pohjois-Bukovina, Transkarpatia ja Volynia. Länsi-Ukrainan poliittinen, henkinen, kulttuurinen ja taloudellinen keskus on Lviv.


title: Länsi-Ukraina

text: Tiukasti neuvostoaikaisessa kielenkäytössä poliittisen Länsi-Ukrainan muodostavat vain Lvivin, Ivano-Frankivskin, Volynian, Rivnen ja Ternopilin alueet. Näillä alueilla jatkui neuvostovastainen sissisota 1950-luvulle saakka.


title: Länsi-Ukraina

text: Laajemmin käsitettynä Länsi-Ukraina on se alue, missä on ollut rajakiistoja Itävallan (Galitsia) sekä Preussin ja Venäjän (Volynia) kuin myös Osmaanien valtakunnan (Turkki) sekä sen jälkeen Romanian ja Venäjän välillä (Pohjois-Bukovina).


title: Länsi-Ukraina

text: Nykyisistä Ukrainan hallinnollisista alueista, oblasteista, Lvivin ja Ivano-Frankivskin (vuoteen 1962 Stanislavin alue) sekä Ternopilin alue ovat kuuluneet ensin Galitsian ja Volynin ruhtinaskuntaan, sitten Puolaan ja Itä-Galitsiana Puolan ensimmäisen jaon jälkeen Itävaltaan (vuodesta 1867 Itävalta-Unkari). Länsi-Galitsiaan kuului nykyään Puolalle kuuluvia alueita Lublinin seudulta Krakovan seudulle saakka ja se on sekä Itävallan 1772–1918 että myöhemmin myös saksalaisten 1942–1944 muodostama koko Galitsia.


title: Länsi-Ukraina

text: Saksan ja Itävalta-Unkarin ollessa häviämässä ensimmäistä maailmansotaa 1918 kuului Galitsia Lvivissä 1. marraskuuta 1918 Itävalta-Unkarista itsenäiseksi julistettuun Länsi-Ukrainan kansantasavaltaan, joka liittyi 22. tammikuuta 1919 Ukrainan kansantasavaltaan. Puolan–Ukrainan sodassa puolalaiset tulivat Länsi-Ukrainaan keskikesällä 1919 ja neuvostovenäläiset vuotta myöhemmin. Neuvosto-Venäjän ja Puolan välisellä Riian rauhansopimuksella se liitettiin vuodesta 1921 Puolaan, mihin se oli jo kuulunutkin ennen Puolan ensimmäistä jakoa 1772.


title: Länsi-Ukraina

text: Saksan Puolaan-hyökkäyksen 1. syyskuuta 1939 ja Neuvostoliiton Itä-Puolan-intervention 17. syyskuuta jälkeen kuului Galitsia syyskuusta 1939 kesäkuuhun 1941 Ukrainan sosialistiseen neuvostotasavaltaan ja lokakuuhun 1944 saakka Saksan Ukrainan kenraalikuvernementtiin ja jälleen sen jälkeen Ukrainan sosialistiseen neuvostotasavaltaan.


title: Länsi-Ukraina

text: Volyniaan kuuluvat Galitsian pohjoispuolella olevat Volynian ja Rivnen alueet. Ne ovat kuuluneet Kiovan suuriruhtinaskuntaa seuranneeseen Galitsian ja Volynin ruhtinaskuntaan, mitkä joutuivat Puola-Liettuan haltuun sekä kolmannessa Puolan jaossa 1795 Preussin ja Venäjän keskenään jakamiksi.


title: Länsi-Ukraina

text: Bukovina kuuluu puoliksi Romanialle ja se sijaitsee Galitšian eteläpuolella. Siihen liittyy Pohjois-Bukovinana Ukrainan Tšernivtsin alue. Alueen valtasivat venäläiset Osmanien valtakunnalta 1768–1774 kestäneessä Venäjän ja Osmanien valtakunnan välisessä sodassa, mutta se päätyi lopulta Itävallalle ja Itävalta-Unkarin purkauduttua alueen valtasi Etelä-Bukovinaakin hallussaan pitävä Romania 8.–11. marraskuuta 1918. Vuonna 1914 puolueettomaksi julistautunut Romania oli liittynyt 1916 ensimmäiseen maailmansotaan ympärysvaltojen puolelle Itävalta-Unkaria ja Saksaa vastaan.


title: Länsi-Ukraina

text: Ranskan antauduttua Saksalle toukokuussa 1940 alkoi Neuvostoliitto Saksan kanssa 23. elokuuta 1939 solmimansa sopimuksen salaisen lisäpöytäkirjan perusteella vaatia Romanialta itselleen Venäjän väliaikaisen hallituksen alkuaikoina Romaniaan liittyneen Bessarabian (nykyisin Moldova) lisäksi myös Pohjois-Bukovinaa samoin kuin myös Hertzan aluetta, mistä Romanian oli luovuttava kesällä 1940 Neuvostoliitolle samoin kuin myös Transsilvaniasta Unkarille.


title: Länsi-Ukraina

text: Saadakseen alueensa Neuvostoliitolta takaisin Romania liittyi operaatio Barbarossaan, Saksan hyökkäykseen Neuvostoliittoa vastaan, ottaen Pohjois-Bukovinan haltuunsa heinäkuusta 1941 syyskuuhun 1944 saakka, jolloin Neuvostoliitto sai alueen takaisin.


title: Brian May

text: Brian Harold May CBE (s. 19. heinäkuuta 1947 Hampton, Lontoo) on brittiläinen muusikko, joka tunnetaan Queen-yhtyeen kitaristina ja lauluntekijänä. Ennen omistautumistaan kokopäiväisesti musiikille May opiskeli tähtitiedettä Lontoon Imperial Collegessa. Hänestä tuli vuodenvaihteessa 2008 Liverpoolin John Moores -yliopiston kansleri.


title: Brian May

text: Brian May on Queenissa multi-instrumentalisti, mutta ennen kaikkea arvostettu kitaristi. Musiikkilehti "Rolling Stone" sijoitti hänet sadan parhaan kitaristin listalla sijalle 39, ja radiokanava Planet Rock puolestaan parhaiden kitaristien listalla sijalle seitsemän. Brian May tunnetaan omaperäisestä, itseopiskellusta soittotyylistään. Hän soittaa kuuden pennin kolikolla ja käyttää isänsä kanssa rakentamaansa Red Special -kitaraa, josta on tehty useita jäljitelmiä.


title: Brian May

text: Brian May perusti vuonna 1968 yhdessä ystävänsä Roger Taylorin ja Tim Staffellin kanssa yhtyeen nimeltä Smile. Kun Staffell pari vuotta myöhemmin lähti yhtyeestä, sen laulajaksi pestautui Freddie Mercury, ja samalla yhtyeen nimeksi vaihdettiin Queen.


title: Brian May

text: May kirjoitti ja sävelsi monet tunnetuimmista Queenin hittikappaleista, kuten ”Tie Your Mother Down” (1976), ”We Will Rock You” (1977), ”Hammer to Fall” (1984), ”Who Wants to Live Forever” (1986), ”I Want It All” (1989) ja ”The Show Must Go On” (1991). May myös lauloi useissa Queenin kappaleissa osan lauluosuuksista. Muutamilla Queenin kappaleilla May soitti muitakin soittimia kuin kitaraa. Esimerkiksi albumilla "A Night at the Opera" hän soittaa ukulelea kappaleessa ”Good Company” ja harppua kappaleessa ”Love of My Life”, albumilla "The Game" puolestaan pianoa kappaleessa ”Save Me”.


title: Brian May

text: 1980-luvun loppupuolella May kärsi avioeronsa ja isänsä kuoleman seurauksena masennuksesta ja itsemurha-ajatuksista. Freddie Mercuryn kuoltua vuonna 1991 ja Queenin lopetettua toimintansa May teki terapiatyötä julkaisemalla pitkään valmistelemansa sooloalbumin "Back to the Light" (1992). Hänen toinen varsinainen soololevynsä on "Another World" vuodelta 1998. Jo ennen näitä ilmestyi vuonna 1983 nimellä ”Brian May and Friends” mini-LP "Star Fleet Project", jolla soitti muun muassa Eddie Van Halen. Omien julkaisujensa lisäksi May on vieraillut ahkerasti muiden artistien levyttämillä kappaleilla.


title: Brian May

text: Mayn omintakeinen kitarasoundi perustuu suurelta osin hänen kitaraansa (”Red Special”), jonka hän rakensi 16-vuotiaana isänsä kanssa hyvin tiiviistä, 1700-luvulta peräisin olleesta huonekalupuusta. May porasi kitaran runkoon akustisia taskuja, joiden aiheuttama resonointi saa aikaan hyvin omintakeisen soundin. Kitarassa on Burnsin TriSonic -yksikelaiset mikrofonit. May on käyttänyt tätä samaa kitaraa koko uransa.


title: Brian May

text: Tavallisen plektran sijaan hän käyttää kielten näppäilyyn vanhaa englantilaista kuuden pennyn kolikkoa.


title: Brian May

text: Mayn kitarasoundiin vaikuttavat myös hänen käyttämänsä useat, yhtaikaisesti stereofekteihin kytketyt Vox AC-30 -putkivahvistimet, sekä John Deaconin rakentama ”Deaky”-minivahvistin. Maylla on myös tunnettu käden ylösvievä voimasointuliike, jota hän käyttää usein.


title: Brian May

text: Vuonna 2005 Brian Maylle myönnettiin arvonimi CBE (Commander of the Order of the British Empire) ansioista musiikin saralla. May on toiminut myös useissa hyväntekeväisyyshankkeissa, kuten AIDS:n vastaiset "Mercury Phoenix Trust" ja Nelson Mandelan "46664".


title: Brian May

text: Kesäkuussa 2007 May viimeisteli 35 vuotta kesken olleen astrofysiikan tohtorinväitöskirjansa, joka koskee eläinratavalon Doppler-ilmiötä. Hän sai tohtorin arvonimen astrofysiikasta 2008. Hän on kirjoittanut myös yhdessä Sir Patrick Mooren ja Chris Lintottin kanssa kirjan "Bang! Maailmankaikkeuden historia" (engl. "Bang! The History of Universe", suomeksi kustantanut Ajatus Kirjat 2007), joka käsittelee kosmologiaa. Kaksi Brian Mayn kirjoittamaa tieteellistä artikkelia on lisäksi julkaistu "Nature"-tiedelehdessä.


title: Brian May

text: May on naimisissa näyttelijä Anita Dobsonin kanssa. Hänellä on edellisestä avioliitostaan kolme lasta: James ”Jimmy” (s. 1978), Louisa (s. 1981) ja Emily Ruth (s. 1987). May on kasvissyöjä. May ei tupakoi ja yhtyetovereistaan Freddie Mercurysta ja Roger Taylorista poiketen hän ei koskaan käyttänyt laittomia huumeita. Suosikkioluekseen hän on maininnut Guinnessin..


title: Brian May

text: Hän kertoo esiintyneensä humalassa vain kerran. Queen esiintyi samana iltana Aerosmithin kanssa, ja bändin jäsenet ja managerit riitelivät soittoajoista. Brian May päätti Aerosmithin kitaristin Joe Perryn kanssa pysytellä kaukana riidasta. Kitaristien keskustellessa Perry avasi pullon Jack Daniel'sia ja pian molemmat kitaristit olivat humalassa. Vaikka muut bändin jäsenet kehuivat Mayn energisyyttä, päätti hän ettei joisi enää ikinä ennen esitystä enempää kuin tuopin olutta, ja että hän koettaisi tuoda esitykseen energisyyttä muilla tavoin.


title: Lviv

text:
Lviv
( kyrill. Львів, , , , , jiddišiksi לעמבערג Lemberg tai לעמבעריק Lemberik) on vanha kaupunki ja läntisen Ukrainan kulttuurinen, poliittinen, taloudellinen ja uskonnollinen keskus. Se on myös Lvivin alueen hallintokeskus. Ukrainan tilastokeskuksen arvio kaupungin väkiluvuksi on 730 272 (2013 alku).
Lvivissä on tärkeää kone-, auto- ja tekstiiliteollisuutta. Se on tärkeä rautatien ja valtateiden risteyspaikkakunta. Lvivin yliopisto on maan vanhin yliopisto. Se on perustettu vuonna 1661, ja sen lisäksi Lvivissä on muun muassa teknillinen korkeakoulu (Lvivin polytekninen yliopisto) ja lääketieteellinen yliopisto.


title: Lviv

text: Lvivissä on merkittäviä rakennuksia, kuten renessanssiajan kirkkoja. Kaupunki katsotaan perustetuksi vuonna 1256, jolloin siitä on ensimmäinen maininta Galitsian ruhtinaan "Daniel Galitsialaisen" kronikassa. Puolan jakojen aikaan vuosina 1773–1918 Lviv oli Itävalta-Unkarin Galitsian pääkaupunki. Lvivin vanha keskusta on Unescon maailmanperintökohde. Kaupungin taidemuseon kokoelmat ovat kattavat, museota pidettiin Neuvostoliiton kolmanneksi parhaana eurooppalaisen taiteen kokoelmana Pietarin Eremitaašin ja Moskovan Puškinin taidemuseon jälkeen.


title: Lviv

text: Kaupunki kuului Puolaan vuosina 1340–1772 ja uudelleen Puolan itsenäistyttyä vuosina 1919–1939 (muodollisesti vuoteen 1945). Vuosina 1772–1919 se kuului Itävalta-Unkarin keisarikuntaan nimellä Lemberg. Lvivissä julistettiin vuonna 1918 Itävalta-Unkarista itsenäinen Länsi-Ukrainan kansantasavalta, joka joutui Puolan–Neuvosto-Venäjän sodassa 1919 puolalaisten miehittämäksi. Pitääkseen kiinni ukrainalaisuudestaan Länsi-Ukraina sulautui Ukrainan kansantasavaltaan, mutta sodan jatkuessa 1920 alue joutui bolševistisen Venäjän haltuun puna-armeijan edetessä Puolaan Varsovan edustalle saakka. Riian rauhassa Venäjän ja Puolan kesken 1921 kuitenkin sovittiin, että Lviv ympäristöineen tuli kuulumaan Puolaan.


title: Lviv

text: Vuoden 1931 väestönlaskennan mukaan kaupungin 312 231 asukkaasta oli roomalaiskatolilaisia (eli käytännössä puolalaisia) 50,44 %, juutalaisia 31,9 % ja kreikkalaiskatolilaisia (niin sanottuja uniaatteja eli käytännössä ukrainalaisia) 15,9 %. Lviv oli maailmansotien välisenä aikana tärkeä puolalaisen ja juutalaisen kulttuurin keskus.


title: Lviv

text: Natsi-Saksan Puolaan 1939 tekemän hyökkäyksen jälkeen Neuvostoliitto hyökkäsi Itä-Puolaan, minkä seurauksena Lviv joutui neuvostomiehityksen alle. Tuhansia kaupunkilaisia – lähinnä puolalaista ja juutalaista sivistyneistöä – surmattiin ja pakkosiirrettiin Neuvostoliiton itäosiin.


title: Lviv

text: Natsi-Saksan hyökättyä Neuvostoliittoon ja sen miehittämille alueille 1941 Lviv kuului saksalaisten miehityshallintoa edustaneen Puolan kenraalikuvernementin Galitsian piiriin. Natsit murhasivat miehitysaikanaan Lvivin lähes koko juutalaisväestön, arviolta 100 000 ihmistä eli vajaan kolmanneksen kaupungin asukkaista.


title: Lviv

text: Vuonna 1944 Lvivin valtasivat jälleen neuvostojoukot. Muodollisesti Puola joutui luovuttamaan Itä-Galitsian alueen myötä Lvivin Neuvostoliitolle 1945 ja edelleen Ukrainan neuvostotasavaltaan. Kaupunkiin jääneet puolalaiset (noin 100 000–140 000 ihmistä) pakkosiirrettiin nyky-Puolan alueelle.


title: Lviv

text: Lviv muodostaa oman kaupunkipiirinsä ("міська рада"), joka on suoraan Lvivin alueen hallinnossa. Kaupunkipiiri on jaettu kuuteen hallintopiiriin ("Адміністративний район"), joiden alueella on myös kolme oman hallinnon omaavaa kuntaa.


title: Kaksintaistelu

text: Kaksintaistelu eli duelli () on moniin kulttuureihin kuulunut tai kuuluva, pääasiassa miehinen tapa selvittää kahden henkilön välejä kasvotusten. Kaksintaistelukäytäntö kehittyi Etelä-Euroopassa renessanssiaikana, ja se oli suosionsa huipulla Euroopassa ja Pohjois-Amerikassa 1700-luvulla. Vaikka kaksintaistelut julistettiin laittomiksi monissa maissa, niitä järjestettiin Euroopassa ja Amerikassa vielä 1900-luvun alkuun saakka.


title: Kaksintaistelu

text: Kaksintaistelu on perinteisimmin käyty miekoin tai ampuma-asein, ja se on usein päättynyt toisen kuolemaan tai haavoittumiseen. Usein on ollut sääntö, että ensimmäisenä verta vuotava osapuoli on häviäjä. Kaksintaistelussa yhdistyy nykyisen yhteiskunnan näkökulmasta raakalaismaisuutta ja romantiikkaa: väkivaltainen välienselvittely on nyky-yhteiskunnassa yleisesti tuomittua, mutta toisaalta kaksintaisteluiden säännöt ovat toteutuessaan tarjonneet molemmille osapuolille yhtäläiset mahdollisuudet voittaa.


title: Kaksintaistelu

text: Kaksintaisteluhaasteella pyrittiin yleensä palauttamaan loukattu kunnia.


title: Kaksintaistelu

text: Peruste saattoi olla myös esimerkiksi pyrkimys välttää suurempi yhteenotto sopimalla, että kaksintaistelun voittajan edustama ryhmä voittaa kiistakysymyksessä. Kaksintaisteluja toisilleen vihamielisiin sotajoukkoihin kuuluvien välillä onkin käyty ennen sotajoukkojen välistä taistelua tai jopa suuremman yhteenoton sijasta, kummankin sotajoukon katsoessa.


title: Kaksintaistelu

text: Kaksintaisteluissa noudatettiin ankaria tavanomaisoikeudellisia sääntöjä. Niitä julkaistiin myös kirjoitettuna; esimerkki tällaisesta on Gustav Hergsellin "Duell-Codex" vuodelta 1891. Kaksintaistelu edellytti viestinviejää, kaksintaisteluhaasteen esittämistä ja hyväksymistä ("välipuhe"), sopimusta ajankohdasta, paikasta ja aseista sekä sekundantteja (lat. "secundans" = tukija) eli osapuolten kaksintaisteluavustajia ja -todistajia; yleensä taistelupaikalla oli läsnä myös puolueeton todistaja ja lääkäri.


title: Kaksintaistelu

text: Kaksintaisteluoikeus oli Euroopassa alun perin vain aatelisilla, upseereilla ja ylioppilailla.


title: Kaksintaistelu

text: Yleisen käytännön mukaan haastettu osapuoli sai valita aseet.


title: Kaksintaistelu

text: Niin sanotussa amerikkalaisessa kaksintaistelussa heitetään arpaa siitä, kummanko on ennalta sovitun ajan sisällä tehtävä itsemurha.


title: Kaksintaistelu

text: "Rencontre" puolestaan tarkoittaa sitä, että kaksi henkilöä esittävät toisilleen taisteluvaatimuksen ja samalla alkavat kamppailun.


title: Kaksintaistelu

text: Venäläinen ruletti on kaksintaistelukäytäntö. Yhdellä patruunalla ladatun revolverin hana vedetään puolivireasentoon, jolloin rulla pyörii vapaasti. Sen jälkeen rullaa pyöräytetään ja hana vedetään täysvireeseen. Molemmat osanottajat laukaisevat vuorollaan saman revolverin kohti päätään tai sydäntään välillä rullaa uudelleen pyöräytettyään. Näin sattuma ratkaisee, kumpi kuolee oman kätensä kautta.


title: Kaksintaistelu

text: Suomen rikoslaissa (39/1889) oli alun perin säännöksiä kaksintaistelusta (23. luku). Kaksintaistelu erotettiin murhasta, taposta ja pahoinpitelystä ja siitä rangaistiin lievemmin. Laissa säädettiin vankeusrangaistus sille, joka oli vastustajaansa vahingoittanut. Jos jompikumpi oli poikennut kaksintaistelussa sovituista tahi tavanmukaisista säännöksistä tai jos kaksintaistelu tapahtui ilman sekundantteja, häntä rangaistiin niin kuin murhasta, taposta tai pahoinpitelystä oli säädetty. Sitä, joka vei toisen puolesta perille kaksintaisteluvaatimuksen, rangaistiin vankeudella, paitsi jos hän oli vakaasti koettanut estää kaksintaistelua tapahtumasta. Sekundantteja, todistajia ja lääkäreitä ei rangaistu. — Tämä luku kumottiin rikoslainsäädännön osittaisuudistuksessa vuonna 1969 lailla 491/1969, ja nykyisin kaksintaisteluja arvioidaan väkivaltarikoksina.


title: Kaksintaistelu

text: Kaksintaistelua on käytetty dramaattisena tehokeinona usein oopperoissa, joista tunnetuimmat ovat Richard Wagnerin oopperat "Valkyyria" ja "Lohengrin", Georges Bizet’n ooppera "Carmen", Pjotr Tšaikovskin ooppera "Jevgeni Onegin", Giuseppe Verdin ooppera "Trubaduuri" sekä Pietro Mascagnin ooppera "Cavalleria rusticana".


title: Dave Mustaine

text: David Scott ”Dave” Mustaine (s. 13. syyskuuta 1961 La Mesa, Kalifornia, Yhdysvallat) on yhdysvaltalainen muusikko, joka tunnetaan parhaiten urastaan thrash metal -yhtye Megadethin toisena perustajajäsenenä, keulahahmona, kitaristina, laulajana ja pääasiallisena lauluntekijänä.


title: Dave Mustaine

text: Mustainen ensimmäinen yhtye oli Panic, josta hän erosi vuonna 1981 liittyäkseen thrash metal -yhtye Metallican soolokitaristiksi. Hän vaikutti yhtyeessä sen uran varhaisilla demoäänitteillä ennen kuin hänet erotettiin yhtyeestä vuoden 1983 keväällä. Hän muutti tämän jälkeen San Franciscosta Los Angelesiin ja perusti basisti David Ellefsonin kanssa Megadethin kesällä 1983. Megadeth julkaisi esikoisalbuminsa "Killing Is My Business... And Business Is Good!" vuonna 1985, ja nousi hyvin nopeasti suosituksi underground metal -piirien keskuudessa. Kaupallisen läpimurtonsa yhtye teki 1990-luvun alussa studioalbumeillaan "Rust in Peace" ja "Countdown to Extinction". Megadeth joutui päättämään uransa vuonna 2002 Mustainen värttinähermon vahingoituttua. Hän kuitenkin opetteli kitaransoiton uudelleen käden toivuttua, ja yhtye teki paluun vuonna 2004.


title: Dave Mustaine

text: Megadeth luetaan thrash metalin ”neljän suuren yhtyeen” joukkoon Metallican, Slayerin ja Anthraxin ohella, ja Mustainea pidetään yhtenä lajityypin merkittävimmistä musiikillisista hahmoista ja kehittäjistä. Mustaine on kitaristina ja lauluntekijänä hyvin arvostettu metallimusiikin saralla, ja muun muassa kirjailija Joel McIver listasi Mustainen kaikkien aikojen parhaaksi kitaristiksi metallimusiikissa vuoden 2009 teoksessaan "The 100 Greatest Metal Guitarists", jonka Minerva Kustannus julkaisi suomeksi vuonna 2013 nimellä "100 kovinta metallikitaristia".


title: Dave Mustaine

text: Kitaroinaan Mustaine käyttää Dean Guitarsin valmistamia kitaroita. Hänellä on lukuisia nimikkokitaroita Deanin mallistossa.


title: Dave Mustaine

text: HarperCollins julkaisi Mustainen omaelämäkerran "Mustaine: A Heavy Metal Memoir" vuonna 2011. Suomessa teoksen julkaisi kustannusosakeyhtiö Paasilinna nimellä "Mustaine - Heavy metal muistelmat".


title: Dave Mustaine

text: David Mustaine syntyi 13. syyskuuta 1961 La Mesan kaupungissa San Diegon liepeillä Kalifornian osavaltiossa Yhdysvalloissa. Hänen vanhempansa olivat Emily ja John Mustaine. Vanhempien eron jälkeen Mustaine joutui muuttamaan alituiseen äitinsä ja siskojensa kanssa välttääkseen kontaktia isänsä kanssa.


title: Dave Mustaine

text: 15-vuotiaana Mustaine oli muuttanut omaan asuntoonsa ja elätti itsensä välittämällä huumeita. Daven tuttu työskenteli levykaupassa, ja hän vaihtoi huumeita levyihin. Dave sai esimerkiksi Iron Maidenin, Kissin, Judas Priestin ja AC/DC:n levyjä. Mustainen innoittajana kitaran soiton aloittamisessa toimi Kissin Ace Frehley. Mustainen lempiyhtye oli Iron Maiden ja lopulta hän perusti oman yhtyeensä, Panicin.


title: Dave Mustaine

text: Vuonna 1981 Mustaine lähti Panic-yhtyeestään liittyäkseen Metallican soolokitaristiksi. Mustaine oli huomannut ilmoituksen kitaristinpaikasta "The Recycler" -lehdessä. Ilmoituksen oli laittanut lehteen Metallican rumpali Lars Ulrich. Mustaine liittyi mukaan ilman koesoittoa, mutta hänen pestinsä yhtyeessä jäi lyhyeksi vuosiin 1982-1983.


title: Dave Mustaine

text: Metallicaan liityttyään Mustainen päihdeongelma oli paisunut jo mittavaksi. Metallica keikkaili ahkerasti, ja pääsi lopulta levyttämään demon. "No Life til’ Leather" -nimen saanut demonauha levisi nopeasti, ja Metallican maine alkoi kasvaa. Mustaine nauhoitti Metallican kanssa myös kaksi muuta demonauhaa, "Power Metal" joista toinen, livedemo "Metal Up Your Ass" jäi hänen viimeisekseen yhtyeen riveissä.


title: Dave Mustaine

text: Mustaine sai potkut yhtyeestä lopullisesti sen jälkeen, kun yhtye oli muuttanut San Franciscoon. Yhtyeen muut jäsenet olivat ostaneet Mustainelle bussilipun kohti Los Angelesin kaupunkia, ja olivat Mustainen nukkuessa pakanneet hänen laukkunsa ja tämän herättyä ilmoittaneet, ettei Mustaine ole enää osa Metallicaa. Matkalla Los Angelesiin Mustaine päätti, että perustaisi yhtyeen, joka soittaisi raskaampaa ja nopeampaa musiikkia kuin Metallica.


title: Dave Mustaine

text: Metallica-pestinsä aikana Mustaine kirjoitti yhtyeelle useita kappaleita, joista osa julkaistiin myöhemmin Metallican kahdella ensimmäisellä albumilla ilman Mustainen käyttölupaa, mikä kasvatti Mustainen ja Metallican jäsenten välille kitkaa useiksi vuosiksi.


title: Dave Mustaine

text: Vuoden 1983 huhtikuussa Los Angelesiin muuttanut Mustaine perusti oman yhtyeensä Fallen Angels. Hän sai väliaikaisen työn puhelinmyyjänä, mutta lopetti työn kerättyään riittävästi rahaa ostaakseen asunnon Hollywoodista. Mustaine hankki Fallen Angelsin toiseksi kitaristiksi Robbie McKinneyn ja basistiksi Matt Kisselsteinin, joihin hän oli tutustunut puhelinmyynnissä työskennellessään. Fallen Angels oli kuitenkin hyvin lyhytikäinen kokoonpano, jolla ei Mustainen mukaan ollut riittävää kipinää, energiaa ja jäsenten välistä kemiaa, joka olisi auttanut yhtyettä jatkamaan pidempään.


title: Dave Mustaine

text: Pian Fallen Angelsin hajottua Mustaine tutustui basisti David Ellefsoniin, joka asui Mustainen kanssa samassa kerrostalossa. Yhtä kerrosta alempana asuneen Ellefsonin asunnosta oli kuulunut kovaääninen bassonsoitto, koska hän opetteli soittamaan Van Halen -yhtyeen kappaletta ”Running with the Devil”. Krapulasta kärsinyt Mustaine oli lopen kyllästynyt soiton kuuntelemiseen ja huutanut asunnostaan useita kertoja Ellefsonia lopettamaan, mutta tämä ei ollut kuullut Mustainen valitusta. Lopulta Mustaine heitti kukkaruukun Ellefsonin asunnon ulkopuolella olleeseen ilmastointilaitteeseen, jonka jälkeen soitto oli lakannut. Ellefson saapui tämän jälkeen Mustainen asunnolle ystävänsä, kitaristi Greg Handevidtin kanssa kysyäkseen tietä myymälään, josta he voisivat ostaa savukkeita. Mustaine neuvoi heille tien lähimpään myymälään ja paiskasi oven kiinni. Ellefson ja Handevidt kuitenkin koputtivat oveen uudelleen ja pyysivät Mustainea ostamaan heille olutta, minkä jälkeen he tutustuivat ja viettivät päivän ja yön keskustellen yhdessä musiikista.


title: Dave Mustaine

text: Mustaine ja Ellefson perustivat Megadethin pian ensitapaamisensa jälkeen. Greg Handevidt ja rumpali Dijon Carruthers täydensivät kokoonpanon nelihenkiseksi, ja hetken aikaa yhtyeen laulajana vaikutti Lawrence ”Lor” Kane. Hän ei tehnyt yhtäkään esiintymistä yhtyeen laulajana, mutta kuultuaan Mustainen kirjoittaneen kappaleen ”Megadeth” hän ehdotti sitä yhtyeen nimeksi. Tuloksettoman laulajanetsinnän jälkeen alun perin vain kitaristina vaikuttanut Mustaine päätti ryhtyä myös yhtyeen laulajaksi.


title: Dave Mustaine

text: Megadethin ensimmäinen kokoonpano koki muutoksen jo vuodenvaihteen jälkeen, kun Greg Handevidt ja Dijon Carruthers erosivat yhtyeestä. Uudeksi rumpaliksi valittiin Lee Rausch, jonka kanssa Mustaine ja Ellefson äänittivät kolmihenkisenä kokoonpanona kappaleet ”Loved to Death”, ”The Skull Beneath the Skin” ja ”Mechanix” sisältäneen demoäänitteen "Last Rites". Rausch korvattiin pian demon äänittämisen jälkeen Gar Samuelsonilla, ja Handevidtin jättämän kitaristin aukon täydensi live-esiintymisissä väliaikaisesti Slayer -yhtyeen Kerry King. Lopulta Megadethin vakituiseksi kitaristiksi valittiin Chris Poland, joka oli aiemmin vaikuttanut Samuelsonin kanssa The New Yorkers -yhtyeessä. Ennen Polandin liittymistä Megadeth oli jo ehtinyt solmia levytyssopimuksen levy-yhtiö Combat Recordsin kanssa.


title: Dave Mustaine

text:
Vuoden 1985 tammikuussa Megadeth viimeisteli esikoisalbuminsa "Killing Is My Business... And Business Is Good!", joka julkaistiin toukokuussa. Albumi herätti paljon huomiota underground metal -piireissä, ja Megadeth kiinnitti albumin julkaisun myötä myös suurempien levy-yhtiöiden huomion. "Killing Is My Business... And Business Is Good!" -albumin julkaisun jälkeen Megadeth kiersi Yhdysvalloissa ja Kanadassa Exciter-yhtyeen kanssa kitaristinaan Mike Albert, sillä Chris Poland oli eronnut yhtyeestä kiertueen alkaessa. Poland palasi yhtyeeseen kiertueen päätyttyä, kun se lokakuussa 1985 aloitti seuraavan studioalbuminsa "Peace Sells... But Who's Buying?" äänittämisen.
Kun "Peace Sells... But Who's Buying?" oli äänitetty ja miksattu, Megadeth teki uuden levytyssopimuksen levy-yhtiö Capitol Recordsin kanssa. Capitol osti Combat Recordsilta kaikki oikeudet albumin julkaisemiseen, minkä johdosta Megadethista tuli suuren levy-yhtiön yhtye. "Peace Sells... But Who's Buying?" nousi yhtyeen ensimmäisenä albumina Billboard 200 -listalle Yhdysvalloissa, ja se ylsi albumilistalle myös Japanissa. Nimikkokappaleesta ”Peace Sells” ja singlenä julkaistusta avauskappaleesta ”Wake Up Dead” tuotetut musiikkivideot saivat paljon esitysaikaa "Headbangers Ball" -ohjelmassa Music Televisionilla, joka käytti ”Peace Sellsin” alussa kuultavaa David Ellefsonin bassolla soittamaa introa pitkään myös uutislähetyksensä teemamusiikkina. Vuoden 1986 ajan Megadeth kiersi Yhdysvalloissa King Diamondin ja Motörheadin lämmittelijänä.


title: Dave Mustaine

text: Mustaine tuotti Sanctuary -yhtyeen debyyttialbumin "Refuge Denied", joka äänitettiin vuodenvaihteessa ja julkaistiin vuonna 1987.


title: Dave Mustaine

text: Vuoden 1987 helmikuussa yhtye oli lämmittelijänä Alice Cooperin "Constrictor" -albumin kiertueella. Maaliskuussa Megadeth aloitti uransa ensimmäisen maailmankiertueen Britanniasta, ja kiersi myöhemmin kesän aikana Yhdysvaltoja Overkillin ja Necrosin kanssa. Mustaine ja Ellefson vierailivat myös Malice -yhtyeen studioalbumilla "License To Kill". Megadeth äänitti esikoisalbumillaan esiintyneen lainakappaleen ”These Boots” elokuvan "Keikka" soundtrack-albumille.


title: Dave Mustaine

text: Kun "Peace Sells... But Who's Buying?" -kiertue päättyi vuoden 1987 kesäkuussa, Mustaine ja Ellefson päättivät erottaa Chris Polandin ja Gar Samuelsonin yhtyeestä. Esimerkiksi Samuelsonin päihdeongelmien vaikutus oli läsnä jo kiertueella, minkä vuoksi hänen rumputeknikkonsa Chuck Behler oli myös sijaistanut häntä kiertueen lopulla. Behleristä tuli nyt yhtyeen vakituinen rumpali, ja Chris Polandin yhtyeen soolokitaristina korvasi eri vaiheiden ja monien ehdokkaiden jälkeen aiemmin kitaransoiton opettajana työskennellyt Jeff Young. Behler ja Young soittivat Megadethin seuraavalla studioalbumilla "So Far, So Good... So What!", jota työstettiin studiossa yli viiden kuukauden ajan ennen julkaisua vuoden 1988 tammikuussa. Albumi saavutti täysin ilman radiosoiton tuomaa kaupallista apua Billboard 200 -listalla 28. sijan ja se nousi listoille myös Euroopan maissa, Japanissa ja Uudessa-Seelannissa. Yhdysvalloissa "So Far, So Good... So What!" oli Megadethin siihenastisen uran nopeiten myynyt albumi, sillä se myi yli 400 000 kappaletta alle kuukausi julkaisunsa jälkeen.


title: Dave Mustaine

text: "So Far, So Good... So What!" -kiertueella Megadeth esiintyi Britanniassa Monsters of Rock -festivaaleilla yli 100 000 hengen yleisölle, ja yhtye kiersi myös lämmittelijänä Dion "Dream Evil" -albumin kiertueella. Monsters of Rock -esiintymisen jälkeen Megadeth joutui keskeyttämään kiertueensa David Ellefsonin hakeutuessa vieroitushoitoon, jonka jälkeen vuonna 1989 Mustaine erotti yhtyeestä Jeff Youngin ja Chuck Behlerin. Megadethin uudeksi rumpaliksi valittiin Behlerin rumputeknikko Nick Menza, ja kolmihenkinen Megadeth äänitti pian Alice Cooperin kappaleen ”No More Mr. Nice Guy” Wes Cravenin ohjaaman "Shocker"-elokuvan soundtrack-albumille.


title: Dave Mustaine

text: Megadeth täydentyi jälleen nelihenkiseksi kokoonpanoksi vuoden 1990 helmikuussa, kun yhtyeen uudeksi kitaristiksi valittiin aiemmin sooloartistina levyttänyt ja Cacophony -yhtyeessä vaikuttanut Marty Friedman. Syyskuussa Megadeth aloitti Testamentin, Slayerin ja Suicidal Tendenciesin kanssa valtavan menestyksekkään Clash of the Titans -maailmankiertueen ja julkaisi uransa neljännen studioalbumin "Rust in Peace". Albumi nousi Billboard 200 -listan 23. sijalle ja oli kaupallinen menestys, ja se vahvisti Megadethin asemaa yhtenä thrash metalin kärkiyhtyeenä. "Rust in Peace" -albumista muodostui myös yksi thrash metalin arvostetuimmista julkaisuista.


title: Dave Mustaine

text: Vuoden 1991 alussa Megadeth esiintyi Brasilian Rock in Rio -festivaalilla 145 000 hengen yleisölle, jonka jälkeen yhtye aloitti maailmankiertueen lämmittelijänään Alice in Chains. Yhtye julkaisi myös videotallenteen "Rusted Pieces" huhtikuussa, ja vuoden 1991 kesän Megadeth kiersi Yhdysvalloissa Slayerin ja Anthraxin kanssa Clash of the Titans -kiertueen merkeissä. Yhtye myös levytti kappaleen ”Go to Hell” elokuvan "Billin ja Tedin maailma" soundtrack-albumille.


title: Dave Mustaine

text: Vuonna 1992 Megadeth julkaisi kaikkien aikojen menestyneimmän albuminsa, kun yhtyeen järjestyksessään viides studioalbumi "Countdown to Extinction" ilmestyi kauppoihin. Albumi sijoittui Billboard 200 -listan toiseksi ja nosti Megadethin lopullisesti kansainvälisten huippuesiintyjien kaartiin, ja kappaleet ”Symphony Of Destruction”, ”Skin o' My Teeth” ja ”Sweating Bullets” siivittivät suosiota entisestään.


title: Dave Mustaine

text: Vuonna 1993 Megadeth äänitti kappaleen ”Angry Again” elokuvan "Last Action Hero" soundtrack-albumille, ja kappale huomioitiin myös Grammy-ehdokkuudella kategoriassa ”Best Metal Performance”. Mustaine vieraili kitaristina Diamond Headin kesäkuussa julkaisemalla albumilla "Death and Progress" kappaleessa ”Truckin’”. Megadeth kiersi Yhdysvalloissa lämmittelijänään Stone Temple Pilots, mutta yhtye joutui perumaan esiintymisiään Mustainen päihdeongelmien vuoksi. Japanin legendaariselle Budokan-areenalle kaavaillun konsertin peruuntuminen Mustainen ongelmien vuoksi oli valtava pettymys Marty Friedmanille. Euroopassa Megadeth kiersi Metallican ja Yhdysvalloissa Aerosmithin kanssa. Aerosmith kuitenkin erotti Megadethin kiertueelta Mustainen ilmoitettua lavalla, ettei ”Megadethilla ole paljoa aikaa soittaa, koska Aerosmithilla ei ole paljoa aikaa elää”.


title: Dave Mustaine

text: Vuonna 1994 Megadeth oli jälleen studiossa nauhoittamassa uutta albumia. 1. marraskuuta 1994 julkaistu "Youthanasia" -albumi oli entistä kevyempää Megadethia, mutta myi siitä huolimatta nopeimmin platinaa kuin yksikään aiempi Megadeth-albumi. Albumi oli myös nopeiten kultalevyn oikeuttavan määrän myynyt albumi koko Kanadan levymyynnin historiassa.


title: Dave Mustaine

text: Vuonna 1995 Megadeth nauhoitti coverin Black Sabbathin kappaleesta "Paranoid" tribuuttilevylle "Navity In Black - A Tribute To Black Sabbath". Megadethin versiointi kappaleesta julkaistiin myös kokoelmalevyllä "Hidden Treasures".


title: Dave Mustaine

text: Vuonna 1997 Megadeth julkaisi jälleen uutta materiaalia. "Cryptic Writings"-niminen albumi oli vielä kevyempää ja pelkistettyä materiaalia edeltäjästään, mutta myi silti hyvin. "Trust"-kappale sijoittui Billboardin singlelistan ensimmäiselle sijalle ja soi alituiseen radiossa. Vuoden lopulla yhtye esiintyi myös ensimmäistä kertaa täysin akustisten kitaroiden säestyksellä.


title: Dave Mustaine

text: Mustainen tytär Electra Mustaine syntyi 28. tammikuuta 1998, ja samassa kuussa "Trust"-single huomioitiin Grammy-ehdokkuudella. Pitkäaikainen rumpali Nick Menza, joka oli soittanut yhtyeessä Chuck Behlerin seuraajana vuodesta 1989 sai Ozzfest-konserttitapahtuman jälkeen vakavan polvivamman, jonka takia Mustaine joutui ilmoittamaan, ettei hänen palveluitaan tarvita enää yhtyeessä. Menzan korvaajaksi valittiin Jimmy DeGrasso, joka oli soittanut Mustainen kanssa MD.45-yhtyeessä. Vuoden 1998 uudenvuodenaattona Megadeth toimi Black Sabbathin lämmittelijänä Slayerin, Panteran ja Soulflyn kanssa.


title: Dave Mustaine

text: 31. toukokuuta 1999 Megadeth julkaisi kahdeksannen pitkäsoittonsa, kun studioalbumi "Risk" ilmestyi kauppoihin. Single "Crush ‘Em" julkaistiin myös "Universal Soldier 2"-elokuvan soundtrackilla, ja Megadeth nauhoitti jälleen Black Sabbathin materiaalia, kun yhtye soitti "Never Say Die"-kappaleen toiselle Sabbath-tribuutille. Marty Friedman erosi yhtyeestä kesken kiertueen ja hänet korvattiin Al Pitrellillä.


title: Dave Mustaine

text: Uusi kokoonpano levytti ensimmäisen kerran vuonna 2000, kun yhtye äänitti kappaleet ”Dread and the Fugitive Mind” ja ”Kill the King” kokoelma-albumille "". Albumi täytti Megadethin ja levy-yhtiö Capitol Recordsin sopimuksen viimeiset velvoitteet, sillä Capitol ei tahtonut enää jatkaa yhtyeen levytyssopimusta "Riskin" ristiriitaisen vastaanoton jälkeen. Yhtye solmi uuden levytyssopimuksen Sanctuary Recordsin kanssa julkaisi seuraavan studioalbuminsa "The World Needs a Hero" vuoden 2001 toukokuussa. Albumi teki paluun raskaampaan Megadethin musiikkiin, ja se nousi Billboard 200 -listan sijalle 16. Albumin julkaisua seurasi kiertue AC/DC:n lämmittelijänä ja yhtyeen oma kiertue Pohjois-Amerikassa. Megadeth esiintyi myös VH1-kanavan "Behind the Music" -dokumenttisarjan jaksossa, joka julkaistiin myöhemmin DVD:nä. Vuoden lopussa yhtye taltioi kaksi konserttiaan Phoenixissa livealbumiksi ja DVD:ksi "Rude Awakening".


title: Dave Mustaine

text: Megadeth lopetti soittamisen vuoden 2002 lopulla. Mustaine oli saanut hermovaurion käteensä nukahdettuaan sen päälle. Tämä oli aiheuttanut hermoratojen surkastumista, mikä vaikutti radikaalisti Mustainen kitaransoittoon. Kun tunto alkoi palata käteen vuoden 2003 lopulla, Mustaine aloitti armottoman kitaraharjoittelun jotta pystyisi soittamaan edelleen nopeaa ja raskasta musiikkia. Kun hän jälleen oli valmis palaamaan lavoille, hän alkoi kirjoittaa materiaalia sooloalbumilleen.


title: Dave Mustaine

text:
Megadeth palasi parrasvaloihin vuonna 2004 uudella albumillaan "The System Has Failed". Albumilla soolokitaraa oli soittanut Chris Poland, joka kuitenkin kieltäytyi kiertueelle lähtemisestä. Mustaine kaavaili Nick Menzaa jälleen rumpupatteriston taakse, mutta luopui ajatuksesta koska Menza ei ollut kykenevä soittamaan uutta materiaalia. Uuden kokoonpanon muodostivat Mustainen lisäksi kitaristi Glen Drover, rumpali Shawn Drover sekä bassokitaristi James MacDonough. MacDonough kuitenkin korvattiin pian James LoMenzolla.
Tämä kokoonpano nauhoitti uuden Megadeth-pitkäsoiton "United Abominationsin", joka julkaistiin 2007. Glen Drover jättäytyi pois yhtyeestä ja hänet korvasi Chris Broderick.


title: Dave Mustaine

text: Vuonna 2009 julkaistiin jälleen tuoretta materiaalia, kun yhtyeen 12. pitkäsoitto "Endgame" julkaistiin. Albumin julkaisun jälkeen vuonna 2010 David Ellefson palasi yhtyeen bassokitaristiksi.


title: Dave Mustaine

text:
Kesällä 2005 Mustaine perusti oman, Pohjois-Amerikkaa kiertävän konserttikiertueen. Gigantour-nimellä kulkeva festivaalikiertue on yksi suurimpia musiikkifestivaaleja koko Pohjois-Amerikassa. Ensimmäisellä kiertueella sillä esiintyivät Megadeth, Dream Theater ja Fear Factory.
Tämän jälkeen festivaaleilla on esiintynyt myös joukko muita maineikkaita artisteja, mukaan lukien myös suomalainen Children of Bodom.


title: Dave Mustaine

text: Megadeth


title: Dave Mustaine

text: Metallica


Dave Mustaine


title: Children of Bodom

text: Children of Bodom (lyh. CoB, C.O.B.) on suomalainen vuonna 1993 Espoossa perustettu melodista metallimusiikkia soittava yhtye. Se on yksi kansainvälisesti menestyneimmistä suomalaisista metalliyhtyeistä.


title: Children of Bodom

text: Vuonna 1993 kitaristi Aleksi Laiho ja rumpali Jaska Raatikainen perustivat yhtyeen nimeltä IneartheD. He olivat tunteneet toisensa jo varhaislapsuudesta lähtien, ja olivat kiinnostuneet raskaasta metallista, varsinkin death metalista, kuten Entombed- ja Obituary-yhtyeistä. Laihon ja Raatikaisen ensimmäinen orkesterikokoonpano syntyi, kun basisti Samuli Miettinen liittyi yhtyeeseen. IneartheD äänitti ensimmäisen demonsa "Implosion of Heaven" vuoden 1993 elokuussa.


title: Children of Bodom

text: Samuli toimi IneartheDin pääsanoittajana kahden vuoden ajan, kunnes erosi yhtyeestä hänen perheensä muutettua Yhdysvaltoihin vuonna 1995. Hänen viimeinen tuotoksensa IneartheDissa olivat sanat yhtyeen toiseen demoon, "Ubiquitous Absence of Remissioniin". Toista demoa tehdessään IneartheD työskenteli ensimmäistä kertaa yhdessä tuottaja Anssi Kipon kanssa Astia-studiolla. "Ubiquitous Absence of Remissionilla" yhtye käytti kappaleissaan ensimmäistä kertaa myös kosketinsoitinta. Laiho, joka oli aiemmin vain säveltänyt, alkoi toimia myös sanoittajana.


title: Children of Bodom

text: Tuohon aikaan Raatikainen soitti käyrätorvea paikallisessa big bandissa, jonka harjoituksissa hän tapasi trumpetisti Alexander Kuoppalan, joka oli myös taitava kitaristi. Pian IneartheDin toisen demon teon jälkeen Kuoppala liittyi rytmikitaristiksi IneartheDiin.


title: Children of Bodom

text: Henri Seppälä, jonka Laiho ja Raatikainen tunsivat kouluajoilta, valittiin Yhdysvaltoihin muuttaneen Miettisen korvaajaksi IneartheDin basistiksi. Bassonsoiton lisäksi Seppälä lauloi myös usein taustoja. Lisäksi yhtye värväsi Jani Pirisjoen soittamaan koskettimia. Molemmat pojat liittyivät IneartheDiin alkuvuodesta 1996.


title: Children of Bodom

text: Tällä uudella kokoonpanolla IneartheD nauhoitti kolmannen demonsa, jonka nimi oli "Shining". Tämä demo ei vakuuttanut levy-yhtiöitä sen enempää kuin aiemmatkaan, ja yrityksistä huolimatta heidän musiikkinsa sai vain vähän huomioita ja keikkoja he saivat vain paikallistapahtumiin. Viimeisenä keinona yhtye päätti äänittää itse ensimmäisen albuminsa.


title: Children of Bodom

text: Laiho halusi hyödyntää koskettimia tehokkaammin, mutta Pirisjoki oli harvoin läsnä harjoituksissa, joten hän sai potkut ja hänet korvattiin Raatikaisen ystävällä, jazzpianisti Janne Wirmanilla.


title: Children of Bodom

text: Wirman oli tekijä, joka IneartheDista puuttui. Hänen mukanaolonsa loi yhtyeelle tyylin, joka on nykyään ominaista myös Children of Bodomille. IneartheD julkaisi ensimmäisen albuminsa vuonna 1997. Pienen belgialaisen levy-yhtiön oli tarkoitus julkaista heidän debyyttialbuminsa "Something Wild", mutta Thy Serpent -yhtyeen Sami Tenetz sai kopion käsiinsä Kuoppalan kautta. Sen seurauksena IneartheD allekirjoittikin levytyssopimuksen Spinefarm Recordsin kanssa maanlaajuiseen julkaisuun.


title: Children of Bodom

text: Spinefarm-sopimuksen takia yhtyeen täytyi keksiä uusi nimi, sillä he olivat tehneet belgialaisen yhtiön kanssa sopimuksen IneartheD-nimellä. Yhtyeelle etsittiin nimeä mm. paikallisesta puhelinluettelosta, ja kun he pääsivät luettelossa Bodominjärven kohdalle, he tajusivat, että se on nimi jolla on vaikutusta ja mielenkiintoinen tarina. Yhtyeellä oli pitkä lista erilaisista Bodom-nimivaihtoehdoista ja lopulta he päätyivät nimeen Children of Bodom.


title: Children of Bodom

text: Children of Bodom ja Anssi Kippo tuottivat, äänittivät ja miksasivat "Something Wildin" Astia-studiolla Lappeenrannassa. Tuodakseen itseään esille Children of Bodom toimi Dimmu Borgirin lämmittelijänä vuonna 1997. Menestys sai Nuclear Blastin edustajan lähestymään heitä julkaisusopimuksella Euroopassa. Sopimus allekirjoitettiin seuraavana vuonna. "Something Wild" julkaistiin virallisesti marraskuussa 1997 ja kappaleesta "Deadnight Warrior" kuvattiin mainostarkoituksiin musiikkivideo. Videon ohjasi Mika Lindberg pienellä tuhannen euron budjetilla.


title: Children of Bodom

text: Vaikka Laiho on hyvin kriittinen kaikkea kirjoittamaansa musiikkia kohtaan, hän on todennut inhoavansa albumeistaan eniten "Something Wildia". Tämän albumin äänityksissä Laiho oli yrittänyt matkia idolinsa Yngwie Malmsteenin tyyliä, minkä vuoksi "Something Wildin" musiikki on soittoteknisesti varsin haastavaa. Lisäksi albumilla on havaittavissa muutamia lainauksia Mozartilta, muun muassa tämän 25. sinfoniasta ja 20. pianokonsertosta lainatut teemat.


title: Children of Bodom

text: Children of Bodomin ensimmäinen Euroopan kiertue alkoi helmikuussa 1998. Janne Wirman tosin keskittyi opintojensa viimeistelyyn eikä osallistunut kiertueelle, joten hänen tilallaan soitti Erna Siikavirta. Kiertueella Children of Bodom soitti yhdessä mm. Hypocrisyn, Kovenantin ja Agathodaimonin kanssa.


title: Children of Bodom

text: Kuukautta myöhemmin Children of Bodom nauhoitti Astia-studiolla Anssi Kipon kanssa uudet kappaleet "Towards Dead End" ja "Children of Bodom". Jälkimmäinen oli mukana Spinefarm Recordsin kokoelmalevyllä, joka oli kahdeksan viikkoa Suomen listojen huipulla.


title: Children of Bodom

text: Children of Bodom teki toisen Euroopan kiertueen syyskuussa 1998, mutta taaskaan Wirman ei voinut olla mukana. Kiertueella koskettimia soitti Laihon silloinen tyttöystävä Kimberly Goss.


title: Children of Bodom

text: Children of Bodomin toinen albumi "Hatebreeder" nauhoitettiin vuosien 1998-1999 vaihteessa Anssi Kipon kanssa Astia-studiolla. Albumin nimen piti alun perin olla "Towards Dead End", mutta studiossa yhtyeen jäsenet päättivät vaihtaa nimen. Luodakseen innokasta odotusta Suomessa, he julkaisivat "Downfall"-singlen kaksi viikkoa ennen albumin julkaisua. Kappaleesta kuvattiin musiikkivideo, jonka ohjasi jälleen Mika Lindberg. "Hatebreeder" oli listojen huipuilla useissa Euroopan maissa. "Downfallin" ja "Hatebreederin" menestyksen ansiosta Children of Bodom pääsi soittamaan kolme keikkaa Japaniin Sinergyn ja In Flamesin kanssa heinäkuussa 1999. Yhtyeen myöhemmin julkaistu livealbumi ""Tokyo Warhearts"" nauhoitettiin näissä konserteissa.


title: Children of Bodom

text: Kolmannen albumin äänittämiseen Children of Bodom päätti Astia-studion sijasta käyttää Peter Tägtgrenin Abyss-studiota Ruotsissa. Äänitykset suoritettiin elo- ja syyskuussa vuonna 2000. "Follow the Reaper "-nimen saanut albumi julkaistiin maailmanlaajuisesti vuoden 2000 lopulla. "Everytime I Die" -singlestä tehdyn musiikkivideon ohjasi Apulanta-yhtyeen silloinen basisti Tuukka Temonen.


title: Children of Bodom

text: Helmikuussa 2002 Children of Bodom alkoi kirjoittaa uusia kappaleita tulevalle levylle, jonka nimeksi tuli ""Hate Crew Deathroll"". He palasivat Astia-studiolle työskentelemään jälleen tuottaja Anssi Kipon kanssa. Äänitys tehtiin elo- ja syyskuussa, ja albumi julkaistiin Suomessa tammikuussa 2003. Se pysyi suomalaisilla listoilla yhteensä kolme viikkoa ja siitä tuli yhtyeen ensimmäinen kultaa myynyt albumi.


title: Children of Bodom

text: 3. tammikuuta 2003 suomalainen Metal Music Awards järjestettiin Tavastialla Helsingissä Sirkkelirockin osana. Children of Bodom palkittiin vuoden suomalaisena yhtyeenä.


title: Children of Bodom

text: Children of Bodomin ensimmäinen maailmankiertue alkoi 2003 ja kesti vuoden 2004 loppupuolelle. Kiertueella oli paljon loppuunmyytyjä konsertteja, mutta sen aikana odottamattomasti Kuoppala päätti erota yhtyeestä henkilökohtaisista syistä. Griffin-yhtyeen kitaristi Kai Nergaardia pyydettiin Kuoppalan tilalle, mutta hän ei hyväksynyt tarjousta. Niinpä paikan otti Laihon bändikaveri Sinergystä, Roope Latvala, kunnes pysyvä ratkaisu löytyisi. Tämä kokoonpano esiintyi ensi kertaa Moskovassa 16. elokuuta 2003.


title: Children of Bodom

text: Onnistuneen maailmankiertueen jälkeen Latvalasta tuli pysyvä jäsen ja he alkoivat levyttää EP:tä nimeltä "Trashed, Lost & Strungout" ja singleä nimeltä "In Your Face". Vuoden 2005 lopussa julkaistiin albumi "Are You Dead Yet?", jonka tyyli poikkesi aikaisemmista levyistä. Albumin kappaleissa oli aiempaa yksinkertaisempia ja raskaampia kitarariffejä sekä vaikutteita industrial-musiikista. Fanien reaktiot olivat vaihtelevia, mutta albumista tuli yhtyeen kaupallisesti menestynein. Se sai Suomessa kultalevyn ja saavutti ensimmäisen sijan Suomen listoilla, 16. Saksassa, 16. Ruotsissa, ja 17. Japanissa. Yhtyeen seuraava julkaisu, DVD-single kappaleesta "In Your Face", sisälsi musiikkivideon, backstage-materiaalia bändistä ja livekappaleen "Sixpounder" Wacken Open Air-festivaaleilla 2004.


title: Children of Bodom

text: Children of Bodomin live-DVD ""Chaos Ridden Years – Stockholm Knockout Live"" julkaistiin 5. joulukuuta 2006. Se sisältää yli 90 minuuttia livemateriaalia konsertista Tukholmassa 5. helmikuuta 2006. Se sisältää myös kaikki yhtyeen musiikkivideot ”Needled 24/7:n” videota lukuun ottamatta. Kitaristi Alexi Laiho valittiin maailman parhaaksi kitaristiksi vuonna 2006 MetalHammer-lehdessä.


title: Children of Bodom

text: Kesäkuussa 2006 yhtye aloitti yhden mittavimmista kiertueistaan, Unholy Alliancen. Children of Bodom kiersi Slayerin, Lamb of Godin, Mastodonin, In Flamesin ja Thine Eyes Bleedin rinnalla. Yhtyeet keikkailivat Yhdysvalloissa kesä-heinäkuussa ja Euroopassa loka-marraskuussa.


title: Children of Bodom

text: Loka-joulukuussa 2007 yhtye nauhoitti kuudennen studioalbuminsa, ""Blooddrunkin"", joka julkaistiin 15. huhtikuuta 2008. Albumilla on kymmenen kappaletta, joista yksi on cover-kappale ”Ghost Riders in the Sky”. Yhtye oli mukana Gigantour 2008:ssa Pohjois-Amerikassa Megadethin, In Flamesin, Job for a Cowboyn ja High On Firen kanssa.


title: Children of Bodom

text: Helmikuussa 2009 Children of Bodom vihjasi julkaisevansa coveralbumin nimeltä ""Skeletons in the Closet"".


title: Children of Bodom

text: "Skeletons in the Closet" julkaistiin 22. syyskuuta 2009. Albumilla on neljän uuden kappaleen lisäksi kaikki yhtyeen aiemmin julkaistut coverkappaleet paitsi "Shot in the Dark" ja Stan Jones -cover "Ghost Riders in the Sky" ja Klamydia-cover "Latomeri". Cover-kappaleita on muun muassa artisteilta Suicidal Tendencies, Creedence Clearwater Revival, Britney Spears, Alice Cooper, Iron Maiden, Slayer, Scorpions, Ramones, Andrew WK, Billy Idol ja Sepultura.


title: Children of Bodom

text: Children of Bodomin seitsemäs albumi, ""Relentless Reckless Forever"", julkaistiin 8. maaliskuuta 2011. Se on yhtyeen ensimmäinen Universal Musicin kautta julkaistu albumi. ""Relentless Reckless Forever"" ylitti julkaisupäivänään 100 000 myydyn kappaleen rajan maailmanlaajuisesti. Suomessa levyä myytiin yli 10 000 kappaletta jo parissa viikossa.


title: Children of Bodom

text: Children of Bodomin kahdeksas albumi, ""Halo of Blood"", julkaistiin 7. kesäkuuta 2013. Poikkeuksena edellisiin levyihin ""Halo of Blood"" päätyi Suomessa listakakkoseksi. Kappaleesta ""Transference"" julkaistiin single ja musiikkivideo.


title: Children of Bodom

text:
Vuonna 2015 toukokuussa Roope Latvala erotettiin yhtyeestä. Korvaavaksi kitaristiksi otettiin tuleville kesän keikoille Janne Wirmanin nuorempi veli, Warmen- yhtyeen Antti Wirman. Vuonna 2016 Children of Bodom ilmoitti nimittäneensä uudeksi kitaristiksi
Daniel Freybergin, joka on soittanut muun muassa yhtyeissä Naildown ja Norther.


title: Children of Bodom

text: Children of Bodomin yhdeksäs albumi, "I Worship Chaos", julkaistiin 2. lokakuuta 2015.


title: Children of Bodom

text: Children of Bodom on julkaissut yhteensä yhdeksän virallista studioalbumia. Lisäksi yhtye on levyttänyt monia cover-kappaleita, esimerkiksi yhtyeiltä Scorpions, Iron Maiden, W.A.S.P., Stone, Sepultura, Slayer ja Ramones sekä artisteilta Billy Idol, Andrew W.K. ja Britney Spears.


title: Children of Bodom

text: Children of Bodomin laulaja-kitaristi Alexi Laiho säveltää ja sanoittaa yhtyeen musiikin. Kosketinsoittaja Janne Wirman on valittu useasti maailman parhaaksi kosketinsoittajaksi japanilaisen Burrn!-lehden lukijaäänestyksessä. Alexi Laiho on kerännyt ykkössijoja suomalaisen Soundin Paras soittaja -kategoriassa sekä ollut edustettuna korkeatasoisen Guitar World -lehden äänestyksissä. Vuonna 2009 hänet äänestettiin parhaaksi metallikitaristiksi, yli muun muassa Metallican soolokitaristi Kirk Hammettin, Zakk Wylden sekä Slashin. Laiho on myös epävirallisilla listoilla julistettu useaan otteeseen maailman parhaaksi soolokitaristiksi.


title: Children of Bodom

text: Children of Bodom on kerännyt huomattavaa mainetta etenkin Japanissa ja muuallakin maailmassa. Tammikuussa 2005 single ""In Your Face"" nousi Britannian Top 40 Rock Singles -listan ykköseksi. Yhtye on maailmanlaajuisesti yksi menestyneimmistä suomalaisista metalliyhtyeistä.


title: Children of Bodom

text: Toukokuussa 2006 muutama eurooppalainen lehti julkaisi vanhan Children of Bodomin promokuvan ja väitti kuvassa olevan Lordi-yhtyeen jäsenet ilman naamioita. Väärinkäsitys perustui ilmeisesti siihen, että kuvassa oli mukana kosketinsoittaja Erna Siikavirta, joka korvasi tilapäisesti Janne Wirmanin Children of Bodomin ensimmäisellä Euroopankiertueella 1998. Yhtye on esiintynyt lukuisia kertoja Saksan Wacken Open Air- metallifestivaaleissa.


title: Children of Bodom

text: Yhtyeen albumi ""Blooddrunk"" julkaistiin huhtikuussa vuonna 2008. Kyseisen albumin materiaali vuoti Internetiin jo paljon aikaisemmin. Albumi nousi Yhdysvaltain albumilistalla sijalle 22.


title: Children of Bodom

text: Children of Bodom julkaisi syyskuussa 2009 cover-albumin "Skeletons in the Closet". Albumilla on Euroopassa 17 raitaa, Yhdysvalloissa 15 raitaa ja Japanissa 14 raitaa. Osa kappaleista on tullut aikaisemmin tunnetuiksi levyjen bonusmateriaalina. Näitä ovat muun muassa Britney Spearsin "Oops...I Did It Again", Ramonesin "Somebody Put Something In My Drink" ja Iron Maidenin "Aces High."


title: Children of Bodom

text: Children of Bodom voitti Vuoden kotimaisen metal/hard rock albumi -palkinnon ""Blooddrunk"illa" Emma-gaalassa vuonna 2009. Yhtye julkaisi seitsemännen studioalbuminsa "Relentless, Reckless Forever" 9. maaliskuuta 2011. Levy nousi suoraan Suomen listaykköseksi edellisten kolmen studiolevyn tapaan. Myös "Relentless, Reckless Forever" palkittiin Emma-gaalassa Vuoden metallialbumina vuonna 2012.


title: Children of Bodom

text: Poikkeuksena toimii kuitenkin studioalbumi ""Halo of Blood"", joka debytoi Suomessa listakakkoseksi. Albumi on myynyt hitaamman menestyksekkäästi edeltäjäänsä verrattuna. ""Halo of Blood"" on Children of Bodomin kahdeksas studioalbumi ja se julkaistiin 7. kesäkuuta 2013. Se palkittiin Emma-gaalassa Vuoden metallialbumina.


title: Children of Bodom

text: Yhtyeen yhdeksäs studioalbumi "I Worship Chaos" julkaistiin 2. lokakuuta 2015. Levy-yhtiönä albumille toimi Nuclear Blast. Samana vuonna Posti julkaisi postimerkkisarjan, jossa yhtye esiintyy.


title: Children of Bodom

text:
Children of Bodomin soittaman musiikin luokittelu herättää keskustelua, koska yhtyeen musiikkityyliä on vaikea luokitella yksiselitteisesti. He itse ovat maininneet edustavansa extreme metalia. Laihon mielestä yhtyeen musiikki on "vain metallia" ja hänestä on sama mihin genreen heidät luokitellaan kunhan se ei ole power metalia. Children Of Bodom on ottanut vaikutteita vanhasta black metalista, speed metalista, death metalista ja perinteisestä metallista. . Melodinen death metal on myös eräs termi, jolla yhtyeen musiikkia on kuvailtu. Kuitenkin esimerkiksi All Music Guide ja Billboard-lista määrittelevät Children of Bodomin black metal -yhtyeeksi, mutta metallimusiikkisivusto Encyclopaedia Metallum sen sijaan speed- ja power metal -yhtyeeksi.. Children of Bodomin musiikkia on kutsuttu myös metalcoreksi. Vertailu niin black-, death- kuin power metaliin sekä metalcoreen osoittaa Bodomin olevan kaukana genrejen keskivertoedustajista.
Kaikki demot julkaistiin yhtyeen nimen ollessa vielä IneartheD.


title: Otto Skorzeny

text: Otto Skorzeny (12. kesäkuuta 1908 Wien, Itävalta-Unkari – 6. heinäkuuta 1975 Madrid, Espanja) oli itävaltalainen sotilas ja natsi-Saksan Waffen-SS:n eversti toisen maailmansodan aikana. Häntä pidetään yhtenä sodan tehokkaimmista kommandosotilaista. Yksi hänen kuuluisimmista saavutuksistaan oli Italian hallituksen vangituttaman Benito Mussolinin vapauttaminen vuorenhuipulla olleesta hotellista Gran Sassossa ja tämän kuljettaminen turvaan saksalaisten luokse syyskuussa 1943.


title: Otto Skorzeny

text: Otto Skorzeny syntyi Wienissä Itävalta-Unkarissa pitkän sotilasperinteen omaavaan keskiluokkaiseen sukuun. Ollessaan opiskelijana Wienin teknillisessä korkeakoulussa 1920-luvulla Skorzeny harrasti miekkailua. Hän osallistui viiteentoista kaksintaisteluun, joista kymmenennessä sai poskeensa viillon, joka jätti hänen kasvoihinsa arven. Skorzeny liittyi Itävallan kansallissosialistiseen puolueeseen vuonna 1931 ja vähän ajan kuluttua myös SA:n riveihin. Hän osoitti pätevyytensä miehistön johtamisessa ja sekaantui osaltaan Itävallan liittämiseen natsi-Saksaan pelastaessaan 12. maaliskuuta 1938 Itävallan presidentin Wilhelm Miklasin joutumasta öykkäröivien natsien ampumaksi.


title: Otto Skorzeny

text: Toisen maailmansodan sytyttyä 1939 insinöörinä työskennellyt Skorzeny yritti liittyä vapaaehtoisena Saksan ilmavoimiin Luftwaffeen, mutta yli 30-vuotiaana hänet torjuttiin ikänsä takia. Otto Skorzeny liittyi Waffen-SS:ään ja lähetettiin rintamalle 21. helmikuuta 1940 SS-divisioona Leibstandarte Adolf Hitlerin joukoissa. Hän osallistui hyökkäykseen Neuvostoliittoa vastaan 1941, mutta haavoittui ja palautettiin Saksaan joulukuussa 1942. Skorzeny vastaanotti rautaristin rohkeudestaan vihollistulen alaisena.


title: Otto Skorzeny

text: Skorzenyn toivuttua vammoistaan eräs hänen SS-joukoissa palvellut ystävänsä suositteli häntä natsi-Saksan sotilasjohdolle kommandojoukkojen johtajaksi. Heinäkuussa 1943 Adolf Hitler valitsi hänet henkilökohtaisesti puolen tusinan Luftwaffen ja armeijan erikoisagenttien joukosta osallistumaan vallasta syöstyn ja Italian valtion vangitseman diktaattori Benito Mussolinin pelastusoperaatioon.


title: Otto Skorzeny

text: Italialaiset siirtelivät Mussolinia paikasta toiseen mahdollisten pelastajien harhauttamiseksi, mutta lopulta kahden kuukauden etsimisen jälkeen hänet kyettiin paikantamaan. Skorzeny osallistui 12. syyskuuta liitokoneilla tehtyyn hyökkäykseen hotelli Gran Sassoon korkealla Apenniinien vuoristossa. Hyökkäys onnistui ja Mussolini vapautettiin vain muutaman laukauksen jälkeen. Tämä toi Skorzenylle maailmanlaajuista mainetta, ylennyksen majuriksi ja rautaristin ritarimerkin.


title: Otto Skorzeny

text: Skorzeny määrättiin 25. toukokuuta 1944 "operaatio Rösselsprungiin", joka oli suunnattu partisaanijohtajan Josip Broz Titon vangitsemiseen lähellä tämän tukikohtaa Dvorissa ja vastarintaliikkeen murskaamiseen. Skorzeny ja hänen joukkonsa taistelivat onnistuneesti partisaanijoukkoa vastaan, mutta Tito onnistui pakenemaan vain joitakin minuutteja ennen kuin Skorzenyn miehet saavuttivat luolan, jossa Tito oli pitänyt päämajaansa. Saksalaiset käyttivät läheisen kylän asukkaita pakkotyövoimana varusteiden kantamiseen ja sen jälkeen surmasivat nämä.


title: Otto Skorzeny

text: Kun Hitleriä vastaan tehtiin epäonnistunut murhayritys 20. heinäkuuta 1944 kapinalliset upseerit yrittivät saada Berliinissä valtaansa maan hallintoa ennen kuin diktaattori toipuisi vammoistaan. Skorzeny auttoi tukahduttamaan kapinan pääkaupungissa, ja vietti lopuksi 36 tuntia Saksan armeijan päämajan komennossa ennen kuin hänet vapautettiin tehtävästä.


title: Otto Skorzeny

text: Lokakuussa Hitler lähetti Skorzenyn Unkariin saatuaan tiedon, että maan hallitsija Miklós Horthy neuvotteli salaa maansa antautumisesta puna-armeijalle. Antautuminen olisi aiheuttanut jopa miljoonan Balkanin niemimaalla taistelleen saksalaissotilaan joutumisen eristyksiin. Skorzeny kidnappasi Horthyn pojan Nicholas Horthyn "operaatio Panzerfaustissa", ja painosti hallitsijan luopumaan vallasta. Maahan asetettiin saksalaismyönteinen hallitus ja Unkari taisteli natsi-Saksan rinnalla, kunnes puna-armeija karkotti saksalaiset maasta huhtikuussa 1945.


title: Otto Skorzeny

text: Kevättalvella 1945 Pohjois-Saksaan Skorzenyn erikoistehtäviin tarkoitettuun "Jagdregiment 1"-rykmenttiin Neusterlitziin muodostettiin kolmenkymmenen suomalaisen SS-miehen joukko-osasto. Osasto oli tarkoitettu koulutettavaksi aseellisiin erikoistehtäviin saksalaismielisen vastarintaliikkeen avuksi Suomessa, mutta koulutusta ei ehditty aloittaa ennen kuin sota jo päättyi. Samaan rykmenttiin pestattiin viestintäkoulutukseen parikymmentä vapaaehtoista niistä suomalaisnaisista, jotka olivat siirtyneet saksalaisjoukkojen mukana Norjaan ja Saksaan.


title: Otto Skorzeny

text: Skorzeny antautui liittoutuneille toukokuussa 1945, minkä jälkeen häntä pidettiin sotavankina yli kaksi vuotta, kunnes hänet asetettin oikeuden eteen syytettynä Ardennien taistelun aikaisista sotarikoksista. Syytteet hylättiin, kun everstiluutnantti Forest Frederick Edward Yeo-Thomas brittien erikoisjoukoista puolusti häntä oikeudessa mainiten liittoutuneiden joukkojen taistelleen Skorzenyn joukkojen lailla vihollisen univormuissa. Skorzenya pidettiin kuitenkin Darmstadtin vankilassa kunnes hän pakeni 27. heinäkuuta 1948.


title: Otto Skorzeny

text: Skorzeny asettui Espanjaan ja palasi insinöörin työhönsä. Samanaikaisesti hän toimi Saksasta ulkomaille paenneiden natsien Organisaatio Odessa -verkoston keskeisenä johtohahmona. Myöhemmin Skorzeny työskenteli Egyptin presidentin Gamal Abdel Nasserin ja Argentiinan presidentin Juan Perónin konsulttina. On myös esitetty väitteitä, joiden mukaan Israelin tiedustelupalvelu painosti hänet luovuttamaan tietoja natsituttaviensa toimista Egyptissä. Vastineeksi hänelle luvattiin, ettei Israel ryhdy syyttämään häntä sodanaikaisista toimista. Lukuisien liiketoimiensa avulla hänestä tuli vanhemmalla iällään miljonääri.


title: Otto Skorzeny

text: Skorzeny kuoli syöpään vuonna 1975. Hänen tuhkansa haudattiin syntymäkaupunkiinsa Wieniin.


title: Bodominjärven murhat

text: Bodominjärven murhat on Suomen rikoshistorian tunnetuimpia tapauksia. Helluntaina 5. kesäkuuta 1960 espoolaisen Bodominjärven rannalla telttaretkellä olleet 15-vuotiaat Maila Irmeli Björklund ja Anja Tuulikki Mäki sekä 18-vuotias Seppo Antero Boisman surmattiin heidän nukkuessaan teltassaan murskaamalla heidän kallonsa lyömällä todennäköisesti isolla kivellä. Seurueeseen kuulunut neljäs nuori, silloin 18-vuotias Nils Wilhelm Gustafsson löytyi teltan päältä pahoin loukkaantuneena. Surmateot jäivät tuolloin selvittämättä laajasta tutkinnasta huolimatta, ja surmaajasta esitettiin useita erilaisia teorioita. Henkiin jäänyt Gustafsson pidätettiin yllättäen epäiltynä murhista vuonna 2004, mutta hän sai vapauttavan tuomion seuraavana vuonna. Bodominjärven murhien tekijää ei ole saatu selville.


title: Bodominjärven murhat

text: Ammattikoulussa opiskelleet Maila Irmeli Björklund ja Anja Tuulikki Mäki sekä valimo-oppilaat Nils Wilhelm Gustafsson ja Seppo Antero Boisman lähtivät lauantaina 4. kesäkuuta 1960 poikien moottoripyörillä telttaretkelle Espoon Högnäsiin Bodominjärven etelärannalle, lähelle Oittaan kartanon maita. He pystyttivät telttansa alkuillasta paikallisen uimarannan lähellä sijainneeseen niemeen. Nuoret viettivät iltaa ja kävivät puolenyön maissa nukkumaan, mutta heräsivät ilmeisesti uudelleen parin tunnin unen jälkeen. Pojat kävivät tuolloin onkimassa, minkä jälkeen käytiin uudelleen lepäämään.


title: Bodominjärven murhat

text: Murhaaja iski mitä ilmeisimmin helluntaipäivänä varhain aamulla uhrien nukkuessa. Kaikki neljä saivat pään seudulle tylppiä iskuvammoja. Lisäksi Boismania ja Björklundia puukotettiin, jälkimmäistä yli kymmenen kertaa. Sekä Boismanin, Björklundin että Mäen ensisijaisena kuolinsyynä pidetään kallonmurtumaa ja sen seurauksena syntynyttä aivojen ruhjevammaa. Gustafssonilla, ainoalla henkiin jääneellä, oli mm. useita murtumia pään alueella. Häntä oli lyöty ilmeisesti kivellä leukaan ja takaraivoon. Hänelläkin epäiltiin aivovammaa. Gustafsson oli viikkoja sairaalassa ja toipui.


title: Bodominjärven murhat

text: Uhrit ja romahtanut teltta löydettiin leiripaikalta sunnuntaina aamupäivällä, kun niemeen alkoi taas saapua uimareita. Puolitajuton Gustafsson vietiin sairaalaan, ja paikalle saapui tilanteen vakavuuden selvittyä runsaasti poliiseja ja kalustoa. Vielä samana päivänä järjestettiin tekijöiden tavoittamiseksi alueen teillä useita ratsioita sekä ympäristössä Suomen kaikkien aikojen suurin maastoharavointi, jonka tuloksena Espoon metsistä löydettiin 88 etsintäkuulutettua. Murhaajaa ei silti saatu kiinni.


title: Bodominjärven murhat

text: Uhreilta oli viety tavaroita, mm. lompakot ja joitakin vaatteita. Osa vaatteista ja Nils Gustafssonin kengät löytyivät puolen kilometrin päästä kivenkolosta. Muita kadonneita tavaroita, mm. Seppo Boismanin nahkatakkia, ei löydetty etsinnöissä.


title: Bodominjärven murhat

text: Murha-asetta ei löydetty telttapaikalta. Uhreilta katosi myös runsaasti tavaroita, joiden olinpaikka on jäänyt tähän päivään saakka epäselväksi. Näiden tiimoilta ei löytynyt johtolankoja. Gustafsson kertoi, ettei muistanut yön tapahtumista nukkumaanmenon jälkeen käytännössä mitään. Aamuyöllä lahden vastarannalla työssään ollut karjakko ja niemelle tulleet kaksi lintuharrastajapoikaa olivat nähneet liikettä niemessä, mutta havainnot olivat kaukaa. 14-vuotias onkijapoika, Olavi Kivilahti, oli nähnyt vaaleapuseroisen vaalean miehen menevän ohitse noin 50 metrin päästä, mutta hän oli likinäköinen.


title: Bodominjärven murhat

text: Bodominjärven seudulla liikkuneista saatiin runsaasti silminnäkijöiden havaintoja. Vaaleasta miehestä saatiin heinäkuun loppuun mennessä noin 50 ilmoitusta. Ilmoitusten johdosta ei kuitenkaan suoritettu yhtään pidätystä.


title: Bodominjärven murhat

text: Kun verityöstä kului aikaa eikä tekijää löytynyt, poliisi käytti myös epätavallisia metodeja tämän etsimiseksi. Gustafsson hypnotisoitiin heinäkuun 2–5 päivinä 1960 ja murhapaikan lähellä varhain helluntaiaamuna liikkuneen miehen nähnyt kalastajapoika hypnotisoitiin viimeisen kerran kuuden vuoden kuluttua murhista. Heidän hypnoosissa antamiensa kuvausten perusteella tehtiin yksityiskohtaisiakin piirroksia epäillystä, mutta läpimurtoja ei saatu aikaan. Gustafsson kuvasi hypnoosissa miehen, joka leikkasi telttaan reiän ja hakkasi heitä puukolla ja rautaputkeksi oletetulla esineellä.